text:
अन्हार घर मे टांगल मिझायल लालटेन : केदार कानन
महाष्टमीक दिन. महिसीक तारा थान मे एहि दिन मे बहुत गहमा-गहमी रहैत अछि. पछिला बर्ख, माने २०१५ केर महाष्टमी. की मोन मे फुरल, सोचलहुँ जे आइ महिसी जयबाक चाही. संयोग सँ रमणजी (रमण कुमार सिंह) दिल्ली सँ आयल रहथि. सुभाष भाइ केँ खबरि कयलियनि. सुष्मिता आ हमर छोट बेटी ऋजिश्वा. एकटा गाडी कयल आ सुपौल सँ महिसी लेल विदा भेलहुँ.
तारा थान मे उत्सवी आ सुगन्धित वातावरण. मन्त्रोचार करैत पंडितलोकनि. दूर-दूरक स्त्रीगण आ पुरुष. लाल-पीयर वस्त्र मे सुसज्जित. इनार पर भीड़. अछिञ्जल भड़बाक शीघ्रता. भगवती दर्शनक आतुर आकर्षण. भक्तिमय वातावरण. नानाप्रकारक सुगंध. हाथ मे फूलडाली. मिठाइक दोकान पर लोकक अपार भीड़. भगवतीक ठीक आगाँ बाहर मे होइत बलि. बलिप्रदानक बाद रक्त आ रक्त. अगबे रक्त. ओहि रक्त केँ आँगुर मे भिड़ा लोक ठोप करैत अछि.
हमसभ जेना-तेना भीतर घुसि भगवतीक पूजा-अर्चना कयल. पंडालोकनि मंत्र पढ़ैत आ लोक सभ तकर अनुकरण करैत. सुनैत छी जे ई उग्रतारा दिनभरि मे अपन स्वरुप आ भाव-भंगिमा परिवर्तित करैत रहैत छथि. कखनो अपार करुणा आ प्रेममय आकृति, कखनो मुस्काइत, कखनो ममता आ परम सिनेहमयी, कखनो आलस भाव मे मातल तँ कखनो अपन सोलहो कलाक संग प्रचण्डतम रूप मे, उग्र तीव्र. ई कतेक सत्य कतेक असत्य- तकरा विषय मे किछु कहब संभव नहि. राजकमलक परम ममतामयी उग्रतारा केँ प्रणाम करैत हमसभ मंदिर सँ बहार भेलहुँ.
सुभाष भाइ मन्दिरक मुख्य द्वार पर अन्नत भीड़ मे एकसरे ठाढ़. ओहिठामक दृश्यक अवलोकन करैत छलाह. ताधरि तारानन्द केँ हमर सभक अयबाक, माने महिसी पहुँचि जयबाक आ पूजा-पाठ क' लेबाक सूचना नहि रहनि. हुनका पहिनहि सूचना द' देने रही तेँ ओ मन्दिरक मुख्य पुजारी केँ हमरा सभक पूजा-अर्चनाक मादे कहि चुकल रहथि. मुख्य पुजारी प्रतिक्षे करैत रहि गेलाह, ताबत हमसभ तारानंदक ओतय पहुँचि गेल रही. तारानन्द प्रतिक्षे मे छलाह. भेटिते कहलनि- चलह पहिने भगवतीक दर्शन करी, सभ व्यवस्था ओतय भेल छैक. मंदिर आ तारानंदक आवास लगभग एक्कै ठाम. पाँच - छओ बाँसक दूरी मात्र.
ओही आवास पर एक प्रतिभाशाली युवक प्रभात (कथाकार अशोकक पुत्र) हमर सभक प्रतीक्षा मे छलाह. ओ दू घंटा पहिने सहरसा सँ महिसी आयल रहथि. तारानंदक आवास पर अबिते मोन पड़ल १९७८ सँ १०८५ धरिक महिसीक रामशालाक आयोजन सभ. कवि - सम्मेलन, गीत-नाद आ अगबे राजकमल चौधरीक स्मरण. चर्चा. अनेक योजना. अनेक विमर्श.
मंच पर विराजमान रहैत छलाह - मायानन्द मिश्र, शालीग्राम, महेन्द्र , महाप्रकाश, सुभाष चन्द्र यादव, कृष्णचन्द्र झा मस्ताना, भवेश मिश्र , ललितेश मिश्र, जयानन्द झा, तारानन्द झा तरुण, देवशंकर नवीन, तारानन्द आ हम. आचार्य योगेश्वर जनिकर मोछ कहल नहि जाय. हिन्दी -मैथली में धुरझार काव्यपाठ करयबला. राजकमलक प्रति समर्पित. कविताक अलावे ओ अपन झमटगर मोछक कारणे सभक आकर्षणक केन्द्र रहैत छलाह. गामोक अनेक नव-नव कवि आ कवियत्री. ताहि मे निशा मोन पड़ैत छथि जे राजकमलेक कुल-खूटक छलीह. आगाँ मे बैसल महिसीक अपार जनसमूह. एकनिष्ठ भावे तन्मयताक संग काव्यपाठ सुनैत. तकर बाद भोजन-भात. बेसी काल राजकमलेक डीह पर. माँगुर -कबइ. अद्भुत दही. सचार लागल थारी -बाटी.
मणिपद्म जी सेहो बेसी काल ओही मंच केँ गरिमा प्रदान करैत छलाह. हुनका सँ हमरा पहिल भेंट महिसीए मे भेल छल. आचार्य सोमदेव सेहो कोनो-कोनो बर्ख उपस्थित भ' जाथि। नृत्यमुद्रा मे छोट-छोट कविता सुनबैत सोमदेव आकर्षणक केंद्र रहैत छलाह. ओह , जो रे ज़माना.
मनोरंजन झा,धीरज आ नन्द-नवलक जोड़ी. अरविन्द मिश्र-नीरजक स्त्रैण स्वर गीत . अद्भुत आ अविस्मरणीय आयोजन रहैक ओ सभ. नीलू, माने नीलमाधव (राजकमल सुपुत्र) तखन छोट रहथि आ हुनक आँखि पर चश्मा लागल रहैत छलनि. हमरा सभ अत्यंत स्नेहपूर्वक हुनका सँ भेंट करियनि. दुलार -मलार. आयोजन सभ मे शशिकांता जी अत्यंत सक्रिय रहथि. सभतरि आभास होइ जे राजकमल एतहि कतहु छथि. सभ कथू मे सक्रिय - सन्नद्ध. अपन चश्माक तर सँ देखैत, बिहुसैत. नव पीढ़ीक आदर आ सम्मान केँ आत्मसात करैत आशीर्वाद दैत...
मोन पड़ल १९६७ मे राजकमलक मृत्युक पश्चात दिसम्बरक जाड़ - ठाढ़ मे रामकृष्ण झा किसुन पहिल बेर एहि कवि-सम्मेलनक सूत्रपात महीसी मे केने रहथि. १९६७ सँ १९६९ धरि महिसी मे कवि -सम्मेलन आ राजकमल पर विचार गोष्ठी हुनका नेतृत्व मे भेल. तकर बाद ई परम्परा समाप्त भ' गेल. फेर एतेक बर्खक पश्चात् १९७८ -७९ सँ तारानन्द अपन समर्पित मित्र-मंडलीक सहयोगें ई आयोजन सभ शुरू कयलनि. ओ बहुत यशस्वी भेलाह आ तारानंदक कारणे राजकमल चौधरी अपन गाम आ परिवेश मे, धेमूरांचल मे कोशी परिसर मे सदैव कोनो ने कोनो कारणे चर्चित-अर्चित रहलाह. आइ मोन पड़ैत छी तँ ठीके सभक मूल मे तारानंदक उपस्थिति आ सक्रियता मोन पड़ैत अछि. ओकर व्यग्रता मोन पड़ैत अछि. ओकर आतुरता आ भावविह्वलता मोन पड़ैत अछि.
मोन पड़ैत अछि फूलबाबूक बंगला. एक समय मे महिसी मे सभ सँ आकर्षक, भव्य-दिव्य आ देखनुक बंगला छल ओ. अत्यंत चर्चित. एहि बंगलाक चर्चा दू गोट लेखक कयने छथि मैथिली में. पहिल प्रख्यात आलोचक रामानुग्रह झा आ दोसर रामानंद रेणू. आब दुनू स्वर्गीय. रामानुग्रह झा १९६७ मे राजकमल चौधरीक ओहि बंगला पर गेल छलाह, हुनका सुपौल अनबाक लेल. राजकमलक एकमात्र साक्षात्कार भेटैत अछि, जे रमानुग्रहे झा लेने रहथि हुनका सँ महिसी में. अत्यंत रोचक आ औत्सुक्य सँ भरल ई संस्मरण 'आखर'क राजकमल विशेषांक मे प्रकाशित अछि. सुपौल मे नवकविता सेमिनार मे राजकमल केँ अयबाक रहनि. सुपौले हुनक अंतिम साहित्यिक मंच रहल. आ रामानन्द रेणु , जीवकान्त, कीर्तिनारायण जी एहि सेमिनार आ कवि -सम्मेलनक पछाति राजकमलक संग महिसी गेल रहथि. आ रेणु जी ओही बंगलाक चर्चा आखर पत्रिका मे कयलनि.
ओही चर्चित बंगला केँ अंतिम अवस्था मे हम देखने रही. चमक आ भव्यता तँ ओ नहि छल मुदा तैयो ओ बंगला जेना-तेना ठाढ़ छल. अपन अतीतक अनेक कथा -उपकथा कहैत. सुनैत छी, राजकमल हिंदी कवि अज्ञेय केँ आमंत्रित कयने रहथि गृह-प्रवेशक अवसर पर उपस्थित रहबाक लेल. मुदा, से कोनो कारणे संभव नहि भ' सकल. अज्ञेय नहि आबि सकलाह आ राजकमल अपन बनाओल बंगला मे प्रवेश कयलनि. ई ओ समय छल जखन राजकमल अपन पिताक मूल डीह त्यागि नव बंगलाक निर्माण कयने छलाह. बहुत बाद मे , राजकमलक ओही उजरल-उपटल बंगला मे पशुपालन विभागक कार्यालय खुलि गेल छल. कथा बहुत अछि. उपकथा बहुत अछि. हरि अनंत हरि कथा अनंता.
तें कहैत रही जे महिसीक तारानंदक आवास. आवास पर उपस्थित हमसभ. थोड़ेक गप्प-शपक उपरांत हमरालोकनि तारानंदक अध्ययन सह पुस्तकालय कक्ष मे जाक' बैसि गेलहुँ. ढंग सँ सरिआओल सुसज्जित पोथी आ पत्रिका. हिन्दीक अलग आ मैथिलीक अलग. सभक सूची अलग-अलग विधावार संधारित. व्यवस्थित लेखकक ई संसार मोहक छल. कोनो पोथीक नाम कहू , क्षणहि में उपस्थित. गप -शप शुरू भेल तँ योजना सभक स्वरुप आ आकार ग्रहण करय लागल. हमरा लगैत छल जे कीड़ा घुसि गेल छल से बहरयबाक नाम नहि लैत छल.
हम गप्पक बिच्चहि मे सभ केँ रोकैत कहलियैक - 'तारानन्द पूजा-पाठ भेल. गपशप भेल. आब राजकमलक डीह पर चलबाक अछि. चल, आइ लगभग बीस बरखक बाद ओहि माटि -पानिक स्पर्श करबाक मोन होइत अछि.' ई बात हम ओकरा बड्ड विकलताक संग कहलियैक. ओ हमर उद्वेग तँ बुझलक मुदा थकमका गेल. ओ मयंक दिस देखलक. मयंक भाइ अनन्य साहित्य प्रेमी. होम्योपैथिक चिकित्सक. वियोगीक अभिन्न आ तें हमरो. मयंक भाइ मैथिली आ हिन्दी साहित्यक भयंकर पाठक.
कने काल लेल समय जेना थमि गेल छल. प्रभात सेहो उत्सुक रहथि. 'राजकमल का सफर' क लेखक सेहो परम उत्सुक बुझयलाह. भरिसक ओहो हुनक मूल डीह पर नहि गेल छलाह. अंततः विदा भ' जयबाक योजना बनल तँ तारानन्द चिंतित मुद्रा मे फेर मयंक भाइ कें कहलक- केदार नहि मानत. जिदिआयल अछि. ककरो फोन करह चौधरी टोल मे. मयंक भाइ आब कमान थामि लेने रहथि. ओ जखन कमान थामि लेलनि तँ हम निश्चिन्त भेलहुँ.
सीढ़ी सँ उतरि सभकेओ गाड़ी मे बैसलहुँ आ विदा भेलहुँ. पाँच मिनट मे हमसभ चौधरी टोल मे रही. महिसीक प्रसिद्ध रामशाला. यैह ओ रामशाला थिक जतय सभटा आयोजन होइत छल. राजकमलक घर सँ लगभग सटले अछि रामशाला. नेतृत्व करैत छलाह मयंक. आउ हमसभ ओहिठाम चली, जतय कहियो फूलबाबूक बंगला छलनि. हमसभ हुनका पाछाँ - पाछाँ ओहि गली मे पैसलहुँ. राजकमलक अनुज स्व. सुधीर चौधरीक हिस्सा मे ओ ज़मीन छल आब. जाहि पर हुनक जेठ पुत्र अपन फूसिक घर बनौने छथि. हमसभ निधोख आँगन मे पैसि गेलहुँ. गृहस्वामी अमोल चौधरी अकचकयलाह. परिचय-पात भेल. अदरक संग स्वागत कयलनि. जल पीलहुँ, फेर शरबत. अमोल जी सभटा खेरहा सुनबैत रहलाह. हमसभ सुनैत रहलहुँ. फेर ओ हठात कहलनि जे एकता चीज़ साबुत अछि हमरा लग , फूल कक्काक चौकी. ओ बहुत आदर सँ ओ चौकी देखौलनि. पूर्ण ज़मानाक चौकी. ओही पर राजकमल सुतैत रहथि. एकटा चीज आरो छैक चौकी में.... हमसभ चौकलहुं. फूल कक्का जे पात्र ग्रहण करैत छलाह तकर निशान बनल छैक चौकी मे. हमसभ ओहि घर मे पैसलहुँ. मुदा ओहि चौकी पर तँ राखल छल ट्रंक. बोरा. अगड़म - बगड़म. गांजा बनबैत काल चक्कू सँ ओकरा काटय पड़ैत छैक. ताहि चक्कूक दाग ओहि पर बनल रहैक. सैह अमोल जी देखबय चाहैत छलाह मुदा ओतेक रास समान कें ओ हटा नहि सकलाह, प्रयास ओ बड्ड कयलनि.
हमसभ धीरे- धीरे ओहि घर सँ बाहर भेलहुँ आ राजकमलक पैतृक डीह पर आबि आबि गेलहूँ. पुरना खाटक पैघ सन मकान. पैघ-पैघ ओसार. गोल-गोल खाम्ह. पलस्तर उजरल. कतहु-कतहु भाँगल देबाल, चिरकल. दू-तीन टा कोठरी. घर मे ताला बन्न. घरक चारूकात लत्ती-फती , अनेरुआ गाछ सभ. गाछक सीर सभ मोटायल. जेना जंगलक बीच घेरायल हो मकान.
सुभाष भाइ ओहि घरक एकटा खिड़की केँ ठेललनि तँ ओ खुजि गेल. एकटा अजीब सन आवाजक संग. जेना कतोक बर्खक बाद बाहरक हवा पहिल बेर घर मे प्रवेश कयलक. सुभाष भाइ खिड़कीक छड़ पर अपन आँखि सटौलनि, हमहुँ सभ सहटि केँ लग गेलहुँ. एकटा छत्ता, पलंग. अनेक कबाड़. छोट-छोट चीज सभ यत्र -तत्र पसरल. लागल जेना बीस-पच्चीस बर्ख सँ ओहि घरक खिड़की-केबाड़ खोलल नहि गेल हो.
सुभाष भाइ कहलनि - केदार , देखहक एकटा लालटेन सेहो टाँगल छैक. मिझायल लालटेन. लालटेनक चारुकता मकड़ाक पैघ जाल. देखलहुँ , ठीके एकटा लालटेन ओहि अन्हार घरक एक कोन मे टाँगल छल. कहियो ई घर कतेक प्रकाशित छल. जगमग करैत.
यैह ओ घर छल मधुसूदन चौधरीक जतय फूल बाबू ,धीर, सुधीरक बालपन बीतल हेतनि. मदालसाक जन्म एहि घर मे भेल हेतनि. किलकारी सँ गूँजित भेल हैत ई सम्पूर्ण परिसर. जतय राजकमलक सन्तान दिव्या, मुक्ता आ नीलूक जन्म भेल हेतनि. गृहवधूक रूप मे आयल हेतीह बसैठ चानपुराक शशिकांता जी. कतेक, कतेक रास घटना-दुर्घटनाक मूक साक्षी बनल ई मकान आइ जंगल सँ आच्छादित भेल ठाढ़ अछि. सूनसान, जनविहीन. बड़ी काल धरि ओहि आँगन मे ठाढ़ भए हम, सुभाष भाइ, तारानन्द, सुष्मिता, मयंक भाइ , रमण जी, आमोलजीक धाराप्रवाह आख्यान सुनैत रहलहुँ. अतीतक अनेक खेरहा सुनबैत रहलाह ओ.
ज्ञात नहि हमसभ अमोलजीक सुनि रहल छलहुँ वा कतहु दूर , कोनो एकांत मे , कोनो अज्ञात पीड़ा आ यंत्रणा मे डूबल छलहुँ. मुदा हमरा मोन मे राजकमलक ई पाँति घुरि-घुरि अबैत रहल- अपने गाछीक फूल - पात नहि चिन्हैत छी.
ठीके एतय चिन्हबाक लेल किछु नहि बचल अछि. हमरा सभक चेहरा पर एकटा नमहर आ बोझिल उदासीक निर्गुण पसरल छल. ठीके कहैत छल तारानन्द- केदार, ओम्हर जयबाक आ किछु देखबाक विचार छोड़ह. ओतय आब किछु नहि छैक. ओतय अगबे दुख छैक, उदासी छैक, भयावहता छैक आ अनचिन्हार सन परिवेश छैक.
बहुत अवसन्न आ उदास भेल भारी पएरे ओहि घर सं विदा भेले रही कि ताबत एक ओजस्वी युवक सोनू प्रकट भेलाह. ओ प्रकट होइते सुष्मिताक चरण स्पर्श कयलनि , फेर हमरो. ज्ञात नहि कोना ने कोना ओ सुष्मिता कें बहिन कहलनि. फेर सोनू जी सं गपशप भेल. बड़ी काल धरि सड़क पर ठाढ़ रही लगपासक घर सं अनेक स्त्री पुरुख हमरा सभ कें तकैत रहलाह. हुनका सभक मोन मे प्रश्न सभ रहनि प्रायः , मुदा हमसभ गोटे बहुत गहीर अवसाद मे डूबल रही. जानि नहि , जेना कतेक दिनक थाकल होय, झमारल होइ. ठीके किछु नहि छल. उदासी छल, अनंत उदासी.
____________________________________________________________________________________________
सम्पर्क :
केदार कानन
किसुन कुटीर, सुपौल
मो. 9471062706


c: text/html

text:
केवटी । तिरहुत इंडस्ट्रीज लिमिटेड क प्रबंध निदेशक प्रदीप कुमार चौधरी आ निदेशक प्रेमजी भानुसाली रैयाम चीनी मिल प्रांगण मे डिस्टीलरी फैक्ट्री भवन क शिलान्यास केलथि । एहि मौका पर श्री चौधरी कहला जे रैयाम मे पांच हजार टन गन्ना पेराई क्षमता क चीनी मिल प्रथम चरण मे लगेबाक योजना अछि मुदा पहिने साठ किलो लीटर प्रतिदिन उत्पादन क्षमतावाला डिस्टीलरी फैक्ट्री शुरू होएत, जेकर परियोजना मे प्रावधान अछि। तत्काल डिस्टीलरी फैक्ट्री लगेबाक स्वीकृति सरकार स सेहो भेट गेल अछि। 30 मई स एहि पर काज शुरू होएत आ 30 अगस्त तक मशीन लगा देल जाएत। एहि मे करीब 150 गोटे कए रोजगार भेटबाक उम्मीद अछि। ओ कहला जे चीनी मिल बहुत जल्द शुरू होएत, मुदा पहिने जेकां एहि बेर ओ साल या महिना बतेबा स परहेज केलथि। ज्ञात हुए जे 2009 स सब साल ओ अगिला साल मिल चालू भ जेबाक दावा करैत एलाह अछि। मिल चालू हेबाक दावा क बीच मिलक सामान बेचबा स उत्पन्न हालात मे दरभंगा आ मधुबनी जिला क कृषक डिस्टीलरी फैक्ट्री क संगहि चीनी मिल लगागेबाक मांग क रहल छथि। प्रबंध निदेशक एहि मांग पर फिलहाल रैयाम मे गन्ना प्राप्त केंद्र क व्यवस्था करेबाक अनुरोध मुख्य गन्ना प्रबंधक एएन झा स केलथि अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa

robotstxt: allowed

filter: keep


text:
पाँचथर जिला
पाँचथर जिला अङ्ग्रेजी: Panchthar District सुनु (सहायता जानकारी) नेपाल कऽ क्षेत्रिय वर्गीकरण अनुसार पूर्वाञ्चल विकास क्षेत्रके मेची अञ्चलके एकटा पूर्वी पहाडी जिला छि। यी जिला समूद्र सतह सऽ ३८३ मिटर, जिलाके दक्षिण तमोर बगर सऽ ४,५७५ मिटर फलैचा गा.वि.स. के उपर भाग तक अवस्थित अछि। नेपाल अधिराज्यके पूर्वी सिमानामे रहल मेची अञ्चल यी जिला उत्तर-दक्षिण फैल कऽ "'पल्लो किराँत"'के नाम सेओ प्रसिद्ध अछि।
विषय सूचीसभ
जिलाके नामाकरण[सम्पादन करी]
प्रमुख नदी और तालसभ[सम्पादन करी]
यी जिलामे अवस्थित प्रमुख नदीसभ ईन्द्रावती, कावेली, तमोर, हेवा, ईवा, केवा, फेमे, निवू, नाम्दु आदि अछि।
प्रमुख धार्मिक स्थलसभ[सम्पादन करी]
यी जिलामे अवस्थित प्रमुख धार्मिक स्थलसभ काबेली, तिम्बुपोखरी, महादेव स्थान, जोरपोखरी, आगेजुङ्ग गुम्बा, पाथीभरा देवीस्थान (याङनाम), सिद्ध देवीस्थान, गढी मन्दिर, थाक्ले मन्दिर, किराँतसभके प्रसिद्ध लुब्रेकुटी मन्दिर, महागुरु फाल्गुनन्दके मन्दिर आदि अछि।
ऐतिहासिक स्थानसभ[सम्पादन करी]
यी जिलामे अवस्थित ऐतिहासिक स्थानसभ जोरसाल गढी, आहाल गैह्री, छाला सुकुवा डाँडा, उत्तरे, फौदार पाटी (अमरपुर), च्याखलेपाटी, जोरपाटी (एकतिन), सिम्राहा पाटी (रानीगाउँ), तीनधारे पाटी (फिदिम), जोरसाल पाटी (फिदिम), हेवाखोला पाटी (नागिन) आदि अछि ।


text:
भक्तपुर जिला
भक्तपुर (भादगाउँ वा ख्वःप) नेपालक प्रदेश नं. ३मे अवस्थित एक प्राचीन शहर छी जे काठमाडौं उपत्यकाक पूर्वी भागमे अवस्थित अछि । क्षेत्रफलक हिसाबसँ भक्तपुर जिला नेपालक सभसँ छोट जिला छी । मध्यपुर (थिमी) नगरपालिका सेहो एहि जिलामे अवस्थित अछि । भक्तपुर जिला भादगाँउले टोपी आ जुजु धौ नामक स्थानीय दहीक परिकारक लेल प्रसिद्ध अछि । भक्तपुरमे ख्वःप कलेज आ ख्वःप इन्जिनियरिङ्ग कलेजसभ अछि जे भक्तपुर नगरपालिकासँ सञ्चालन करैत अछि ।
विषय सूचीसभ
जिलाक नामाकरण[सम्पादन करी]
ई जिलाक ऐतिहासिक पृष्ठभूमितर्फ देखैसँ भक्तपुरक नामाकरण सम्बन्धमे विभिन्न शिलालेख आ प्रमाणसभक आधारमे विश्लेषण करैसँ लिच्छवीकालीन राजा मानदेवक पालामे देवपाटनमे रहल रत्न संघक अभिलेखमे "खोपाङ्ग" ग्रामक उल्लेख भेल अछि तँ भक्तपुरक खलाछें टोलमे भेल अभिलेखमे "खृपाङ्ग" ग्राम उल्लेख भेल अछि। एहिक आधारमे भक्तपुरक ख्वप आ खोप कहिक चलन चलल से अनुमान अछि। जे चलन हालधरि सेहो नेवारी भाषामे यद्यपि अछि। दोसर ऐतिहासिक प्रमाण अनुसार बि.सं. १९९२ धरि भक्तपुर नगरक भद्रगाउँ कहिक नाम प्रचलनमे रहल देखल जाइत अछि। ई भद्रग्राम शव्दक आधारमे भादगाउँ रहल गेल अछि सेहो कहिक अनुमान कएल गेल अछि।
भक्तपुरमे विभिन्न देवदेवीसभक देवालय मन्दिर मठ तिर्थस्थलसभ सेहो देखल जाईत अछि आ मन्दिरमे लिखल गेल नेपाली शैलीक कलात्मक कौशल एवं सांस्कृतिक आ धार्मिक भावनामे ओतप्रोत भेल आ भक्तपुरक वासिन्दा बहुतरासमे धर्मात्मा भेल आ राणा प्रधानमन्त्री जुद्ध शम्शेरसभ साविक नाम भादगाउँक सट्टा भक्तसभक पुर अर्थात शहर भक्तपुरक नामाकरण सेहो देखल जाएत अछि।
भौगोलिक अवस्था[सम्पादन करी]
- देशान्तरः- ८५.२१" सँ ८५.३२" पूर्वी देशान्तरधरि।
- अक्षांश:- २७.३६" सँ २७.४४" उत्तरी अक्षांश धरि अछि।
- सिमाना:- पूर्वमे काभ्रेपलाञ्चोक, पश्चिम आ उत्तरमे काठमाडौं आ दक्षिणमे ललितपुर जिला पडैत अछि।
- क्षेत्रफल:- ११९ वर्ग किलोमिटर
- लम्वाई:- पूर्व पश्चिम लम्वाई १.६ किलोमिटर
- चौडाई:- उत्तर दक्षिण चौडाई ११.२ किलोमिटर
- सरदर उचाई:- ई जिलाक एकर सरदर उचाई समुन्द्र सतहसँ १,३३१ मिटर उचाइमे रहल अछि।
- सभसँ उंच भाग :- जिलाक सभसँ उंच भू-भाग नगरकोट हाईटक मानल जाइत अछि जेकर उचाई २१९१ मिटर अछि।
- सदरमुकाम:-भक्तपुर
धार्मिक एवम् पर्यटकीय स्थलसभ[सम्पादन करी]
भक्तपुर दरबार क्षेत्र, नगरकोट, चाँगुनारायण मन्दिर, सूर्यविनायक मन्दिर, ठिमी, राधे राधे
जिलागत निर्वाचन क्षेत्र अन्तर्गत भक्तपुर जिला कऽ नक्सा[सम्पादन करी]
निर्वाचन आयोग (नेपाल)द्वारा निर्धारण कएल गेल, जिलागत निर्वाचन क्षेत्र अन्तर्गत भक्तपुर जिला कऽ नक्सा नीचा देल गेल अछि। [३]
सन्दर्भ सामग्रीसभ[सम्पादन करी]
- ↑ "National Planning Commission Secretariat, Central Bureau of Statistics. Nepal"।
- ↑ "STATISTICAL YEAR BOOK OF NEPAL - 2011"।
- ↑ निर्वाचन आयोग नेपाल, निर्वाचन आयोग नेपाल कऽ आधिकारिक वेबसाइटमे उपलब्ध नक्सा.


text:
मैथिली गजलपर परिचर्चा - मुन्नाजी
मैथिली गजल: उत्पत्ति आ विकास (स्वरूप आ सम्भावना)
मैथिली गजलकेँ लोकप्रिय होइत देखि बेगरता बुझाएल एकरा पूर्ण रूपेँ फरिछेबाक।तेँ विदेह www.videha.co.in ISSN 2229-547X द्वारा “मैथिली गजल: उत्पत्ति आ विकास (स्वरूप आ सम्भावना)” विषयपर परिचर्चाक आयोजनक भार हमरा देल गेल। ऐ विषयपर लेखक लोकनिक विचार संक्षिप्तमे नीचाँ देल जा रहल अछि।- मुन्नाजी
सियाराम झा “सरस”
मुन्नाजी, मैथिली गजलपर परिचर्चाक आयोजन नीक लागल।
बन्धुवर, मैथिली गजल सम्बन्धी हमर मान्यता एना अछि:-
१)उत्पत्ति: पण्डित जीवन झा नाटक “सुन्दर संयोग” (१९०५-०६) मे सर्वप्रथम मैथिली गजलक आगमन पबैत छी।तइसँ पूर्वक कोनो सूचना नै देखा पड़ैछ। तँए उत्पत्ति हम एतैसँ मानैत छी।
२) विकास: विगत १०६ बर्खक इतिहासमे गुणात्मक नै जँ संख्यात्मके चर्चा करी तँ अमरजी, माया बाबू (गीतल कहि कऽ), केदार नाथ लाभ, सोमदेव, रवीन्द्रनाथ ठाकुर, स्व. मार्कण्डेय प्रवासी, स्व. इन्दुजी, राजेन्द्र बिमल, गंगेश गुंजन, बुद्धिनाथ मिश्र, सियाराम सरस, स्व. कलानन्द भट्ट, डॉ. देवशंकर नवीन, डॉ. तारानन्द वियोगी, रमेश, भ्रमर, धीरेन्द्र प्रेमर्षि, जगदीश चन्द्र ठाकुर “अनिल”, अरविन्द ठाकुर, अशोक दत्त, रोशन जनकपुरी, अजित आजाद, कु. मनीष अरविन्द, डॉ. कृष्णमोहन झा “मोहन”(राँची), आशीष अनचिन्हार समेत दर्जनो रचनाकार एकरा पुष्ट-बलिष्ट केलन्हि अछि। कथन आ भंगिमामे सेहो विविधता आएल अछि। दर्जनसँ बेशी संकलन नोटिस लेबा योग्य उपलब्ध अछि। विकास अखनहुँ भऽ रहल अछि।
३) स्वरूप आ संरचनामे यथास्थान अछि। बहरक विकास गजलकारक अपन क्षमतापर निर्भर होइछ, किछु अध्ययन-मननपर सेहो। मैथिलीमे शेर तँ कहैत छी, मुदा मिसरा वा मतला-मकता आदिक प्रयोग नै कएल जाइछ। लोक बात-बातमे शेर नै कहैछ।
४) सम्भावना- नव-नव लोक सभ जुड़ि रहल छथि, संकलनो आबि रहल अछि, परिचर्चो शुरू भेल अछि, से चलैत रहए। आशीष अनचिन्हार जे योजना आरम्भ केलनि अछि, सेहो महत्वपूर्ण बिन्दु थिक। “खरा-खरी कहबाक नाम छी गजल..गाम-घरमे दिवा रातिमे; हवा जकाँ बहबाक नाम छी गजल।“-सरस।
२
गंगेश गुंजन
धन्यवाद जे एहि मैथिली-गजल परिचर्चामे अहाँ हमरो शामिल कएलौंहेँ। ओना तँ अहाँ लोकनिक मैथिली गजलक परिभाषा-मान्यताक आन्दोलनमे स्वयंकेँ हम मैथिलीक गजल रचनाकारक श्रेणीसँ बाहर मानि लेने रही। किछु अर्थमे एखनो सएह अनुभव होइत अछि। तथापि -
१.मैथिली गजलक प्रारम्भ अपने पं जीवन झासँ मानी बा विद्यमान रवीन्द्रनाथ ठाकुुुर सँ (अप्रिय-अनसोहाँत लगनु भने किनको, तथापि) ओइ ‘खास’ प्रवर्तन-गजलक मूल पाठ सेहो पाठकक सोझाँ देब उचित। नव भावबोधकेँ, नवतुरिया कवि-पीढ़ीकेँ से देखलाक बादे तकर मीमांसाक आधार भेटतैक।
हमर लाचारी अछि जे साहित्येतिहासक ने हम ओतेक आग्रहीए रहलहुँ , आ तेँ ने अन्वेषके। मुदा तकर ‘उत्स’ आभास,निजी हमरा -एही दुनूमे सँ कतहु बुझाइछ। यद्यपि कोनो प्रयोग, विशेषतः साहित्य बा कला- विधामे, मात्र एतबे बात लेल ओइ रचनाकार बा ओहि विधाक ‘प्रारम्भ’ नहि मानि लेल जएबाक चाही जे ‘ओ’ पहिल बेर ‘लीखल’ गेल। से पहिल बेर लीखल गेल विधा-रचना, अपन साहित्यिक प्रवृत्तिक स्वरूपमे निरन्तरतासँ कहाँ धरि सृजन- सक्रिय रहल? आगाँ रहबो कएल कि नहि ? असल मूल्य मानक सएह थिक। कोनो साहित्यक आयु ओकर जीवन्त आ प्रवहमान प्रयोगक काल मात्रहिमे देखल-बूझल जाइछ। हिन्दीमे छायावादी महाप्राण ‘निराला’ तथा ’प्रसाद’, संयोगसँ एतऽ हमर एहि दुनू सिद्धान्तक युगीन आ मूर्त्त उदाहरण छथि। ई दुनू ‘छायावाद’क स्तम्भ छथि आ ‘गजल’ सेहो लिखलनि। मुदा ‘गजल’ मे तँ आइ दुनूक आयु इतिहास मात्र अछि। तेँ मैथिली गजलपर विचारैत काल से महत्वपूर्ण बिन्दु। रचनाकारो कए काल लेखनक अपन मौलिक रुचि-प्रवृत्ति तथा अभ्याससँ फराक जा, तात्क्षणिक आवेषेँ ‘अन्यो विधा’मे टहलि-बूलि अबैए। परन्तु से आवेश निरन्तरतामे ओकर सर्जनाक स्वाभाविक प्रवृत्ति नहि बनि पबैत छैक, यावत ओहि नव विधामे सृजन करबामे ओकर मोन रमि नहि जाइक। हिन्दीक दुष्यन्त कुमार कविताक प्रारम्भ ‘गजल’ सँ नहि कएने रहथि जे कि आगां आबि कऽ अपन उत्तर पीढ़ीक प्रेरणा भेलाह। से दुष्यन्ते जी भेलाह, जखन कि शमसेर बहादुर जी सन प्रशस्त पैघ कवि ‘गजल’ लीखि रहल छलाह। आनो कए टा नाम अछि, जे हिन्दीमे महत्वपूर्ण। मुदा गजल विधा-लेखनमे एहि सघन निरन्तरताक श्रेय, हम तँ दुष्यन्ते जीक मानैत छी।
अपने विचारियौ जे मधुप जी चाहितथि तँ गजल सेहो उत्कृष्ट नहि लीखि सकैत छलाह? नै लिखलनि। किएक? बा यात्री जी ? कविक अनुभव -आनुभूतिक विकलता ओकरासँ प्राथमिकता तय करबैत छैक-जे ओ की आ कोना कहय-लिखय। सएह प्राथमिकता रचना प्रक्रियामे रचनाकारकें अपन स्वभावक फ्रेममे उद्वेलित करैत छैक ंआ कवि से शैलीक बाट धरबा लेल सृजन विवश भऽ होइत अछि। सभ कविक तेँ अपन-अपन रुचिक खास विधा सेहो भऽ जाइत छैक। सएह ओकर अभिव्यक्तिक सहज स्वाभाविक तागति बनि जाइत छैक। कालांतरमे समाज मध्य ताही रूपमे ओकर परिचिति बनि जाइत छैक। सएह मोटा-मोटी सुमन-मधुप-मणिपद्म-अमर तथा यात्रीक रूपमे चीन्हल जाइ योग्य होइछ।
एखन मैथिली-गजलक प्रवाह ‘बाढ़ि’ वला अछि, यद्यपि स्नेह आ स्वागत करबा योग्य। किएक तँ मुख्यतः प्रवृत्तिक ई सृजन-प्रवाह एकछोहा ‘युवापीढ़ी’क थिक आ यदि मैथिली गजलक कोनो भविष्य छैक तँ एही पीढ़ीक सृजन-सम्पदामे। एक बएग जे ई सघन आ कए तरहें संगठित सेहो, एहि विधाक प्रति उत्कट आग्रह आ ताही कारणें सक्रिय निरन्तरता आएल छैक, से अगिला दशक धरि उल्लेख करबा योग्य स्वरूप लऽ लेत, एहि बातमे हमरा कोनो संदेह नहि। अवश्ये एहि परिवेष-निर्माण मे ‘ब्लॅाग/ फेसबुक/ अर्थात ‘ इन्टरनेट महाशक्तिक अपूर्व योगदान अछि, जे हमरा युगक नव रचनाकारकेँ नहि छलैक। अभिव्यक्ति सम्प्रेषण-माध्यम अत्यन्त सीमित छलैक।
तेँ मैथिली-गजलक वास्तविक ‘प्रस्थान’ हम एकदम टटका पीढ़ीमे पबैत छी। नव गछुली अछि एखन। बताह भऽ कऽ मजरल अछि। एकर कतेक मज्जर टिकुला भऽ पाओत आ कतेक ‘गोपी’ धरि परिणत हएत से देखबा योग्य हएत।
आशा-अभिलाषा तँ ‘नव गछुलीए’ सँ। निश्छल तथा उदार बुद्धिये एकर अभिसिंचन-संरक्षण होएबाक चाही। से दायित्व पूर्व खाढ़ीक बचलाहा जीवित रचनाकारक। यदि नवतुरियाकेँ से स्वीकार होइक। जे कि अधिकांश नव रचना आ रचनाकारक ‘तेवर’मे परिलक्षित नहि बुझाइछ। जाहि गजलक ई गहन विमर्श कऽ रहल छी, तकर ‘जन्मभूमिक भाषा’ मे आइयो ‘इस्लाह’क परम्परा कायम छैक। मान्य, श्रेय-प्रेय।ओना यथावत ताइ दिन वला गुरु-शिष्य परम्पराकेँ हमहूँ नै मानैत छी। आजुक युग आ वातावरण मे आब उचितो नहि हएत से। मुदा कोनो विद्याक सरिता धार, जेँ कि एखनो प्रवाहित भइए रहल छैक, तेँ किछु दूर धरि, पुरना ‘घटबारोक’ जरूरति बाँचले छैक। तै अर्थमे कहलौं।
सम्प्रति गजल-रूप मे लिखल गेल समस्त मैथिली-गजलकेँ चालल जाय तँ साबुत गजल दू गाहीसँ बेसी भरिसक्के निकलत। चनकल, टूटल-भांगल-रचनाक गनती नहि हो। से तँ कहबे कएलौं ‘बाढ़ि’ आएल अछि। अप्रिय परन्तु हमर जानकारीक यथार्थ यएह कहैए जे मैथिलीमे गजलक नामे लिखल जाइत रचनाक अधिकांश ‘खखरी’ अछि। उत्सुकतामे हम फेसबुकपर विशेष कऽ नव हस्ताक्षर सभकेँ पढ़बे करैत छी। मुदा फालतू,..सँ आगाँ बुझाय लगैत अछि। एक-दू टा रचना पढैत काल तँ जीह ओकियाय लागल। हमर बात उत्कट लगैत हो भने मुदा एकटा पाठकक रूपमे हमरा एहनो अनुभव भेलय।
दोसर जे, आजुक पीढीक रचनाकार हमरा बेसी काल ‘बहर-मैनिया’ सँ ग्रस्त बुझाइछ, से माफी देब। दोसर रूपे कही तँ ‘बहर’क ‘ऑबसेसन’ सीमा तक आग्रही बुझाइत छथि। बहर अंततः साँच मात्र थिक। फ्रेम । ‘रूह’ नहि।
हम जखन रेडियोमे रही तँ हमरे कोठलीमे नारी जगत आ नाटक विभाग सेहो रहैक। नारी जगतमे एक टा परम सुन्दरि स्त्री आबथिन। नख शिख सुन्दरि। कतहु सँ कोनो कमी नहि। तथापि कोनो आकर्षण नहि। ई हमर सोचब छल। कए टा हमरा सँ भेंट कएनहारो देखथिन। ओहि सुन्दरी दऽ चर्चा करथि मुदा यएह प्रश्न सेहो जे आखिर की छैक जे ई एहन सुन्दरी होइतहुँ प्रशंसा योग्य नहि। एकदिन अंततः हमर दू टा महिला संगी जे रेडियोक रहथि, हमरा लोकनि संगे चाह पीबी, अयली संग करऽ। ओ सुन्दरी कोनो रिकार्डिंमे आयलि रहथि। फेर देखलखिन तँ ओहि दिन चाह दोकान दिस जाइते काल अचानक पुछलनि-‘यह इतनी सुन्दर महिला कौन हैं ! जो दिल मे नहीं उतर पाती । विचित्र असंुन्दर सुन्दरता है गंुजन जी।’ हम किछु जवाब नहि दऽ यएह सोचैत रहलौं जे ओहि सुन्दरिक विषय मे हमर अपनो यएह जिज्ञासा रहय।
अर्थात हमरा सोकनिक बुद्धियें शरीर तँ सर्वगुण सुन्दर, मुदा ‘सौन्दर्य’ सँ आत्मा गायब रहनि सुन्दरीक।
यदि अहाँक सूचीमे बाँचल छी तँ हम एखनो यएह मानैत छी आ वएह कहब -
’’इश्क को दिल में जगह दे नासिक...’’ छुच्छे ‘इल्म’ सँ कविता जेकाँ किछु लिखि देल गेल, ’गजल’ नहि भऽ जाइत छैक।
लीखू किछु आसान गजल
सबहक मोनक जान गजल
एक एक हृदयक छाँह लगय
गाबय सबहक प्राण गजल
सब कानय अपने अपनी
बनय सभक मुस्कान गजल
लोकक दुःखक बनय पुकार
बौआय नै सुनसान गजल
झलझल जल मोनक सपना
से अछि गंगास्नान गजल
जइ क्षण पीड़ा मे कानल
धो दय सकल जहान गजल
आकांक्षा हो जन-जन के
से गीतक अभिमान गजल
३
प्रेमचन्द्र पंकज
गजल एकटा एहन सशक्त विधाक नाम थिक, जकरा माध्यमसँ अनेक सामाजिक प्रक्रियाक जटिलताकें थोड़ शब्दमे सहजतासँ अभिव्यक्ति प्रदान कएल जाइत अछि। सहजता एवं भाव-चमत्कार एकर मुख्य लक्षण थिक। अपन सहजता एवं भाव-चमत्कारक कारण एकरामे एकटा अद्भुत आकर्षण छैक। एही आकर्षणक कारणें फारसीसँ उर्दू एकरा हपसिक' अपन कोरामे लेलक। हिन्दी सेहो ओकर नजरि अपना दिस घिचबाक प्रयास कएलक। सफलता सेहो भेटलैक। मुदा उर्दूक कोरामे जेहन छलैक, तेहने प्राप्त भेलैक। कहबाक तात्पर्य जे उर्दू मे गजल एक खासे मानसिकताबला लोकक बीच अपन आकर्षणक भाभट पसारने छल आ हिन्दीमे सेहो ओहने स्थिति रहलैक -- बहुत दिन धरि। ओना सम्प्रति ओतहु (हिन्दीमे सेहो) इतिहास-दृष्टि आ सामाजिक द्वन्द्वबोधक ज्ञानसँ परिपूर्ण गजलकारलोकनि सार्वभौमिक अनुभूतिकें अभिव्यक्ति देबाक माध्यम नीक जकाँ बनओने छथि।
गजलक एहि सहजता एवं भाव-चमत्कारक आकर्षणक कारणें आइ प्राय: सभ भारतीय भाषामे एकरा दुलरुआ बनाक' राखल गेल छैक। ई दुलरुआ सुकुमार छैक, मुदा कमजोर नहि। कखनो किछु क' सकैए। केहनो विस्फोट।
मैथिलीमे सेहो गजल आएल -- ओहिना -- सुकुमार, मुदा कमजोर नहि। कखनो किछु क' सकैबला। कोनो विस्फोट। तें सुरेन्द्र नाथ कहैत छथि -- 'गजल हमर हथियार थिक'। तारानन्द वियोगी एकरा 'अपन युद्धक साक्ष्य' मानैत आगि जनमा रहल छथि ---
दर्द जँ हदसँ टपल जाए तँ आगि जनमै अछि
बर्फ अंगार बनल जाए तँ आगि जनमै अछि
प्रेमचन्द्र पंकज गजलक प्रसंग कहैत छथि ---
ढोढ़िया नञि असली नाग छी गजल
प्रेमिकाक आँचर नहि, प्रीतमक बोल नहि
चेतनामे बरकल मिजाज छी गजल
गजलकें पारिभाषिक रूपसँ बुझबाक लेल एकर रुाोत-भाषा अरबी-फारसीक परम्पराक सूत्रकें पकड़ब आवश्यक भ' जाइत अछि। ओतए एकर परिभाषा देल गेल छैक -- 'सुखन अज जनान (अथवा अज माशूक) गुफ्तन' तथा 'बाजनान गुफ्तन करदैन'। एकर अर्थ थिक स्त्रीगणक विषयमे वार्तालाप किंवा प्रेमी-प्रेमिकाक संवाद। आइ ई परिभाषा विस्तार पाबि सभ प्रकारक संवाद-प्रेषण-स्थापन करबामे सक्षम अछि -- जँ एहि परिभाषाकें संकुचित रूपसँ नहि देखल जाए। प्रेम सार्वभौमिक अछि, सार्वस्थानिक अछि, सार्वकालिक अछि। जँ प्रेमक अर्थ विस्तृत अछि, प्रेम स्वयं एतेक विस्तारमे पसरल अछि तँ ने प्रेमी-प्रेमिका संकुचित भए सकैत अछि आ ने प्रेमी-प्रमिकाक वार्तालाप विषय विशेष पर सीमित रहि सकैत अछि। तें आइओ सभ भाषाक गजलमे उक्त परिभाषाकें घटित देखल जा सकैत अछि।
गजलक अपन भिन्न व्याकरण छैक आ ई व्याकरण देखबामे जतबा सरल छैक, वस्तुत: ओहिसँ कइएक गुना जटिल छैक। ओना ऊपरसँ लगैत अछि जे ई मतला, शेर आ मक्ताक चौकठिमे ठोकल एकटा काव्य-विधा थिक। मुदा एकर बहरक निर्बाह करबामे मगज दुहा जाइत छैक। ध्यान देबाक बात थिक जे गजल लिखल नहि जाइत छैक, कहल जाइत छैक। स्पष्ट अछि, जे एकर बहर (छन्द)क संरचनामे वज्न (मात्रा)क गणना शब्दक उच्चारणक अनुसार कएल जाइत अछि, जाहिमे अनेक गजलकार (तथाकथित) हरदा बाजि जाइत छथि। गजल किछु शेरक माला थिक। पारम्परिक रूपसँ गजलक प्रत्येक शेरक विषय भिन्न-भिन्न होइत छैक, परन्तु एक गजलक प्रत्येक शेरमे रदीफ आ काफिया एके रहैत छैक। गजलक पहिल शेर मतला कहबैत अछि, जकर दुनू पाँतू (मिसरा) सानुप्रासिक होइत अछि, अर्थात् रदीफ आ काफियासँ सामन रूपें युक्त रहैत अछि। एकर अन्तिम शेर मक्ता कहबैत अछि तखन, जखन ओहिमे रचनाकारक नाम अथवा उपनामक प्रयोग होइत अछि, अन्यथा सामान्य शेर भ' क' रहि जाइत अछि। बीचबला शेरक उपरका पाँती, जकरा मिरुााउला कहल जाइछ, केर रदीफसँ मेल रहब आवश्यक नहि। किन्तु निचला पाँती, जे मिरुाासानी कहबैत अछि, कें रदीफसँ मेल अर्थात् सानुप्रासिक होएब अनिवार्य छैक। शेरक लेल आवश्यक छैक जे ओ कोनो छन्द विशेषमे रहए, जे निश्चित कएल गेल छैक। ई छन्द विशेष बहर कहबैत अछि।
अस्तु, मैथिली गजलक इतिहास पर एक नजरि फेकबाक प्रयास कएल जाए तँ मैथिलीक पहिल गजल बीसम शताब्दीक प्रारम्भमे लिखल गेल आ मैथिलीक पहिल गजलकार भेलाह प. जीवन झा। जीवन झाक गजलमे एकर मुख्य गुण -- सहजता एवं भाव-चमत्कार स्पष्ट देखबामे अबैत अछि, जे एहि बातकें द्योतित करैत अछि जे ओ गजलकें कतेक लगीचसँ बुझबाक चेष्टा कएने छलाह, बुझने छलाह। हुनक एक गजलक मतला देखल जाए --
पड़ैए बूझि किछु ने ध्यानमे हम भेल पागल छी
चलै छी ठाढ़ छी बैसल छी सूतल छी कि जागल छी
जीवन झा द्वारा रोपल गजलक एहि पिपहीकें समय-समय पर भुवनेश्वर सिंह 'भुवन', यात्री, आरसी प्रसाद सिंह, डॉ. व्रजशोर वर्मा 'मणिपद्म' आदि खाद-पानि दैत रहलाह आ ई वर्तमान रहल। बादमे केदारनाथ लाभ, सुधांशु 'शेखर' चौधरी, रवीन्द्रनाथ ठाकुर, विभूति आनन्द, कलानन्द भट्ट, सियाराम झा 'सरस', मार्कण्डेय प्रवासी, बुद्धिनाथ मिश्र, राजेन्द्र प्रसाद विमल, तारानन्द वियोगी, नरेन्द्र, देवशंकर नवीन आदिक सेवासँ ई एकटा झमटगर गाछक रूप धारण कए लेने अछि। मैथिलीक गजलकारक जँ सूची बनाओल जाए तँ आस्वस्त करत।किन्तु मैथिलीमे गजल-संग्रहक सर्वथा अछि -- जकरा अंगुरी पर गानल जा सकैत अछि। मैथिली गजलक पहिल संग्रह थिक विभूति आनन्दक 'उठा रहल घोघ तिमिर'। एकर प्रकाशन जून, 81 मे भेल। फेर कलानन्द भट्टक 'कान्ह पर लहास हमर' , सियाराम झा 'सरस'क 'शोणिताएल पैरक निशान', तारानन्द वियोगीक 'अपन युद्धक साक्ष्य', रमेशक 'नागफेनी' आएल। सियाराम झा 'सरस' क सम्पादनमे बारह गोटेक कुल चौरासीटा गजलक संकलन 'लोकवेद आ लालकिला' प्रकाशित भेल। 'थोड़े आगि थोड़े पानि' ससरजीक एहन गजल संग्रह थिक जे एहि विधाकें आओर मजगूती प्रदान करैत अछि। सुरेन्द्र नाथक 'गजल हमर हथियार थिक' निश्चित रूपसँ स्वागत योग्य अछि।
गजल-संग्रहक एहन अभाव थोड़ेक निरास अवश्य करैत अछि, मुदा सम्प्रति मैथिलीमे धुड़झाड़ गजलक रचना भए रहल अछि – अनेक बाधाक अछैतो। मैथिली गजल बहुत दिन धरि गजल बनाम गीतलक ओझराहटिमे पड़ल रहल। किन्तु कोनो भ्रममे नहि पड़ल। सब तर्कक जवाब दैत रहल। आगाँ बढ़ैत रहल। आइ मैथिली गजलक स्थिति ई अछि जे अनेक नव-पुरान रचनाकार अपन अभिव्य्तिक माध्यम एकरा बनओने छथि, अपन स्वर गजलकें द' रहल छथि। डॉ. गंगेश गुंजन, डॉ. अरविन्द अक्कू, अरविन्द ठाकुर, डॉ. नरेश कुमार विकल, अजित आजाद, फूलचन्द्र झा 'प्रवीण' आदि अपन अभिव्यक्तिक माध्यम गजलकें बनाए एकरा एकटा सशक्त विधाक सरूपमे प्रतिष्ठित क' रहल छथि। प्रसन्नताक विषय ईहो अछि जे आशीष अनचिन्हार 'अनचिन्हार आखर' नामसँ गजलक लेल एकटा फराकसँ वेवसाइट तैयार कएने छथि जकरा माध्यमसँ अनेक नव-पुरान गजलकारलोकनिक गजल -रचना लगातार सोझाँ आबि रहल अछि।
कतिपय व्यक्ति एकटा राग अलापि रहल छथि जे मैथिलीमे गजलक सुदीर्घ परम्परा रहितहु एकरा मान्यता नहि भेटि रहल छैक। एहन बात प्राय: एहि कारणे उठैत अछि जे मैथिली गजलकें कोनो मान्य समीक्षक-समालोचक एखन धरि अछूत मानिक' एम्हर ताकब सेहो अपन मर्यादाक प्रतिकूल बुझैत छथि। एहि सम्बन्धमे हमर व्यक्तिगत विचार ई अछि, जे एकरा ओहने समालोचक-समीक्षक अछूत बुझैत छथि जनिकामे गजलक सूक्ष्मताकें बुझबाक अवगतिक सर्वथा अभाव छनि। गजलक संरचना, मिजाज आदिकें बुझबाक लेल हुनकालोकनिकें स्वयं प्रयास कर' पड़तनि, कोनो गजलकार बैसिक' भट्ठा नहि धरओतनि। हँ, एतबा निश्चय, जे गजल धुड़झाड़ लिखल जा रहल अछि आ पसरि रहल अछि आ अपन सामथ्र्यक बल पर समीक्षक-समालोचकलोकनिकें अपना दिस आकर्षित कइए क' छोड़त। हमरासभकें मन पाड़बाक चाही जे एकटा एहनो समय छलैक जहिआ नव-कविताक प्रति समीक्षक-समालोचकलोकनिक रबैया एहने छलनि। मुदा आइ ? आइ की स्थिति छैक ? सएह होएतैक गजलोक संग। निश्चय होएतैक।
वस्तुत: मैथिली गजल आइ ओहि ठाम ठाढ़ अछि जतएसँ ओकरा एकसूत्रताधारी विचार, दर्शन, समाज-संहिताक अतिरिक्त राजनैतिक, सास्कृतिक, सामाजिक आ राष्ट्रीय-अन्तर्राष्ट्र ीय संवेदनाकें अभिव्यक्त करबाक रुाोत सहजहिं भेटि जाइत छैक। सम्भावनासँ परिपूर्ण एहि विधाक क्रमिक विकासक लेल आवश्यक अछि प्रतिबद्धतापूर्वक गजलक निरन्तर रचना होएब। से भए रहल अछि -- एहि रूपमे भए रहल अछि जे एकर भविष्य लेल आश्वस्त करैत अछि, निश्चित रूपसँ।
४
राजेन्द्र बिमल
मुन्नाजी:मैथिली साहित्य मध्य वर्तमान समयमे गजलक की दशा अछि, एकर भविष्यक की दिशा देखाइछ?
राजेन्द्र बिमल: गजल अत्यन्त लोकप्रिय विधा थिक । मैथिलीमे से हो खूब लीखल जा रहल अछि आ पढलो जा रहल अछि । बहुत गजलकार एकर व्याकरणसँ कम परिचित छथि । मुदा भविष्य उज्जवल छैक । मैथिली गजलमे अपन निजात्मकताक विकास शुभ संकेत थिक ।
मुन्नाजी:मैथिलीक प्रकाशित गजलक संगोर (कतेको गजल संग्रह) आ मायानन्द मिश्रक गजलकेँ गीतल कहि प्रकाश्यक मादेँ गजेन्द्र ठाकुर एकरा अस्तित्वहीन कहि अपन सम्पादकीय आलेख माध्यमे अवधारणा स्पष्ट केलनि।अहाँक ऐपर अपन स्वतंत्र विचार की अछि?
राजेन्द्र बिमल: संगोर सभ नहि देखल अछि । आदरणीय मायाबाबूक गीतल (गीत-गजल) एक गोट प्रयोग थिक । हम कोनो सृजनकेँ निरर्थक नहि बूझैत छी आ लेखन स्वतंत्रतामे विश्वास रखैत छी ।
मंजर सुलेमान
जखन एहि मिथिलामे अमीर खुशरो (१२२५-१३२५) सन विद्वान एलाह तऽ ओहो एहि भाषाक मधुरता सँ मुग्ध भऽ फारसी, मैथिली आ उर्दूक समिश्रण सँ कहलनि-
हिन्दु बच्चा है कि अजब हुस्न रै छै।
बर बक्ते सुखन गुफ्तम मुख फूल झरै छै॥
गुफ्तम ज लबे लालें तऽ यक बोसा बगीरम।
गुफ्ता के अरे राम तुर्क का ई करै छै।
(मंजर सुलेमान - त्याग-बलिदानक पवित्र पर्व मुहर्रम (मिथिला दर्शन नवम्बर-दिसम्बर २०१०)
६
शेफालिका वर्मा
अपनेक विषय 'गजल' पर बड नीक लागल.. मुदा, मैथिलीक प्रोफेसर हम नै छी, तैं एकर जानकारी देनाय हमरा लेल सुरुज के दीपक देखेनाइ अछि...
हँ हम एतवे जनैत छी जे पहिने छिटपुट गजल लिखल जाइत छल , हमहूँ पढैत रही, कखनो हमरो नीक लागल छल... मुदा आशीष अनचिन्हारक कारण विदेहक पन्ना पर गजलक जेना बाढ़ि आबि गेल अछि...
गजल हमर सब सँ प्रिये विधा हमरा लेल अछि , प्यार ,रोमांस सँ भरल भावातीत भ' हृदयक उन्मेष मे जिवैत उर्दू गजल , शेरो शायरी सब...
हम तँ गजलमाने प्यार मुहब्बते टा बूझैत छलौं जे शुद्ध प्रेम भाव पर आधारित छल...एखनो हमर पुरना डायरीमे गजल सबक अंश लिखल अछि, कोमलकान्त पदावलीसँ परिपूर्ण... .., मुदा मैथिलीमे एकर नाना अर्थे प्रयोग होइत देखलौं..., कखनो नीक लगैत छल तँ कखनो कचोटी...मुदा, जमाना कतऽ सँ कतऽ चलि गेल.. सब ठाम विकास भऽ रहल छैक तँ मैथिली गजल केर सेहो नव परिभाषा उल्लेखनीय रहत..साँच पुछू तँ प्रायः सब टा गजल हम अवश्य पढैत छी, एहि लेल आशीष जी केँ अशेष बधाइ....मैथिली साहित्यमे गजलविधा नूतन मुस्की लऽ सबहक ह्रदयकेँ अलोक लोक सँ भरि देत, संगहि विदेह परिवारकेँ जे नाना रुपे माँ मैथिलीक श्री वृद्धि कऽ रहल छथि....
मिहिर झा
गजल मूलतः अरबी भाषा केर काव्य विधा छैक | गजल शब्दक अरबी मे माने छैक स्त्रीसँ वा स्त्रीक बारेमे बात केनाइ | गजल जेखन अरबी सँ फारसी मे आयल तँ एकर शिल्प विधाक तँ पालन भेल लेकिन एकर विषय वस्तु भौतिक वा दैेहिक रखैत एकर मर्म मे अध्यात्मिक प्रेमक अनुभूति आनि देलक| एहि मर्मकेँ रखैत फारसी सूफी कवि सभ गजलक प्रसारमे महत्वपूर्ण योगदान केलन्हि| सूफी साधनामे विरहक बेशी महत्व छैक, ताहि कारणे, फारसी गजलमे विरह प्रेम केर बेशी उल्लेख अछि |
गजल जखन फारसी सँ उर्दू मे प्रवेश केलक तँ एकर शिल्प विधा तँ ओहिना रहलैक लेकिन कथ्य एकदम भारतीय भऽ गेल| मध्य काल मे उर्दू फारसीसँ बहुत प्रभावित छलैक आ एकर व्याकरण ओ शब्द जटिल फारसी होइत छलैक| भारत केँ स्वतंत्र भेलाक बाद उर्दू धीरे धीरे फारसीक प्रभावसँ निकलल आ गजलमे बोल चालक शब्द प्रयोगमे आबय लागल| संगहि एकर मर्म अपन परंपरागत मर्म "स्त्रीसँ वा स्त्री संबंधित" केँ कात छोडैत नव नव आयाम अपनामे सम्मिलित केलक | ध्यान देबाक गप ई अछि जे गजल केर शिल्प विधामे कोनो बदलाओ नहि आयल , केवल एकर मर्ममे परिवर्तन आयल | जे गजल अरबीमे मात्र प्रेम तक सीमित छल से आब अपना मे सभ टा विषय वस्तु समेट लेलक|
हिन्दीक बाद गजल मराठी, अँग्रेजी होइत आब मैथिली मे प्रवेश केलक आ धीरे धीरे मैथिली साहित्य मे अपन स्थान बना लेलक | मैथिली मे सेहो गजलक शिल्प विधा मे परिवर्तन नहि भेलैक, हँ एकर मर्म आ शब्दकोष पूर्ण मैथिल भऽ गेल | भाव भक्ति, प्रेम, वीर, विरहक होइक वा सामाजिक, राजनीतिक वा व्यक्तिक कटाक्ष पर, सभ विधा मे मैथिली मे गजल देखबा मे आबि रहल अछि | संगहि मिथिलाक संस्कार ओ परिवेशक छाप लैत मैथिली गजल आब पूर्णतः मैथिल भऽ चुकल अछि| गजलक मैथिली शिल्प विधाक लेखन विस्तारमे "अन्चिन्हार आखर" मे आलेखित अछि| बहुत रास मैथिली गजलकारक मैथिली गजलकारी मे प्रवेश एहि बातक द्योतक अछि जे ई मैथिलीक पोर पोर मे समा चुकल अछि आ कोनो एक विशेष स्तरक लोकक बदला मे ई जन काव्य बनि चुकल अछि |
"मैथिली गजलक उत्पत्ति आ विकास (स्वरूप एवं संभावना सहित)" विषय पर अपन भावना हम गजलक रूप मे देबाक प्रयास कऽ रहल छी ---
बैसलहुँ आइ करै ले मैथिली गजलक बखान हम
डूबि गेलहुँ उदगार मे केलहुँ नहि किछु ध्यान हम
गजल होइत छैक प्रेम, महिमा एकर महान छैक
दू पाँति मे समेटा देलहँु ई प्रेम गाथा क बखान हम
बहर रफीद और काफिया शेरक होइ छैक प्राण यौ
मतला मकता जोड़ि एहि मे बढेलंौ शेरक शान हम
फारसी उर्दू अंग्रेजी सँ होइत ई आयल मिथिला धाम
तघज्जुल अपन बनाबी, लऽ माछ, मखान ओ पान हम
शास्त्रीय कहू वा आधुनिक वा पकड़ूु अ-गजलक कान
समय संग बदलबै आब एहि गजलक प्राण हम
प्रेम विरह सूफी आ भक्तिमे कऽ चुकल ई नाम अमिट
जन जीवन सँ जोड़बै, लऽ आधुनिकताक नाम हम
मुरद्दफ होइक वा गैर मुरद्दफ पबै छैे एके शान
"शौकीन" क ई कथा अमोल राखब सदिखन ध्यान हम
मैथिली गजलक उद्भव आ विकास विषय पर कोनो विचार प्रकट करबाक बहुत योग्य तँ हम अपनाकेँ नै मानै छी, मुदा ई विषय देखि किछु कहै सँ अपना केँ रोकि नै पाबि रहल छी। मैथिली गजलक इतिहास ओना तँ बड्ड पुरान नै अछि। मुदा गीत आ कविता लेखनक कार्य बहुत दिन सँ मैथिली मे चलि रहल अछि। गीत आ कविता मे मैथिलीक बड्ड धनिक इतिहास छै। भारतवर्षक आर्य भाषा सभमे यदि देखल जाय, तँ ई अपने बुझा जाइत छै जे उत्पत्तिक बादे सँ मैथिली मे नीक गीत आ कविता लिखेनाइ शुरू भऽ गेल छल। गजल लिखबाक कोनो परम्परा मैथिली मे नै छल। २० म शताब्दी मे गजल लिखबाक शुरूआत भेल आ २०म शताब्दीक उतरार्द्ध मे एहि मे तेजी आयल। हम अपने किछु दिन पूर्व धरि गजलसँ अनजान छलौं। आशीष अनचिन्हार जी आ गजेन्द्र जीक सम्पर्क मे आबि मैथिली गजलक विषय मे किछु ज्ञान प्राप्त भेल। अनचिन्हार आखर ब्लाग पूर्ण रूप सँ गजलक लेल समर्पित अछि आ गजलक शास्त्रीयताकेँ नीक जकाँ एहि ब्लाग पर बुझाओल गेल अछि। यएह ब्लाग पढि कऽ हम थोड़ बहुत सरल वार्णिक बहरक गजल लिखबाक प्रयास करैत रहै छी। एखन मैथिली मे गजल बहुत तँ नै लिखल गेल अछि, मुदा गजलक अकालो नै बुझाइत अछि। एकटा नीक गप जे हमरा नोटिस मे आयल जे आब मैथिली पत्र पत्रिका मे सेहो मैथिली गजल नियमित रूपेँ छपि रहल अछि। उत्कृष्टता पर हम किछु बाजबा योग्य नै छी। मुदा एतबा कहब जे जेना जेना नव नव गजलकार सभ एता आ गजल पढबाक रूचि बढल जेतै, तेना तेना नव प्रयोगक संग नीक नीक रचना केर बाढि आबि जेतै। हमरा बूझने मैथिली गजल एखन जवान भऽ रहल अछि आ समयक संग एकर जवानी मैथिली गजल केँ बहुत ऊँच स्थान पर लऽ जएत।
९
मैथिलीमे गजल आ एकर संरचना (पूर्वमे विदेहक अंक २१ मे प्रकाशित)
रूप-रङ्ग एवं चालि-प्रकृति देखलापर गीत आ गजल दुनू सहोदरे बुझाइत छैक। मुदा मैथिलीमे गीत अति प्राचीन काव्यशैलीक रूपमे चलैत आएल अछि, जखन कि गजल अपेक्षाकृत अत्यन्त नवीन रूपमे। एखन दुनूकेँ एकठाम देखलापर एना लगैत छैक जेना गीत-गजल कोनो कुम्भक मेलामे एक-दोसरासँ बिछुड़ि गेल छल। मेलामे भोतिआइत-भासैत गजल अरब दिस पहुँचि गेल। गजल ओम्हरे पलल-बढ़ल आ जखन बेस जुआन भऽ गेल तँ अपन बिछुड़ल सहोदरकेँ तकैत गीतक गाम मिथिला धरि सेहो पहुँचि गेल। जखन दुनूक भेट भेलैक तँ किछु समय दुनूमे अपरिचयक अवस्था बनल रहलैक। मिथिलाक माटिमे पोसाएल गीत एकरा अपन जगह कब्जा करऽ आएल प्रतिद्वन्दीक रूपमे सेहो देखलक। मुदा जखन दुनू एक-दोसराकेँ लगसँ हिया कऽ देखलक तखन बुझबामे अएलैक-आहि रे बा, हमरा सभमे एना बैर किएक, हम दुनू तँ सहोदरे छी! तकरा बाद मिथिलाक धरतीपर डेगसँ डेग मिला दुनू पूर्ण भ्रातृत्व भावेँ निरन्तर आगाँ बढ़ैत रहल अछि।
गीत आ गजलक स्वरूप देखलापर दुनूक स्वभावमे अपन पोसुआ जगहक स्थानीयताक असरि पूरापूर देखबामे अबैत अछि। गीत एना लगैत छैक जेना रङ्गबिरङ्गी फूलकेँ सैँति कऽ सजाओल सेजौट हो। मिथिलाक गीतमे काँटोसन बात जँ कहल जाइछ तँ फूलेसन मोलायम भावमे। एकरा हम एहू तरहेँ कहि सकैत छी जे गीत फूलक लतमारापर चलबैत लोककेँ भावक ऊँचाइ धरि पहुँचबैत अछि। एहिमे मिथिलाक लोकव्यवहार एवं मानवीय भाव प्रमुख भूमिका निर्वाह करैत आएल अछि। जाहि भाषाक गारियोमे रिदम आ मधुरता होइत छैक, ओहि भूमिपर पोसाएल गीतक स्वरूप कटाह-धराह भइए नहि सकैत अछि। कही जे गीतमे तँ लालीगुराँसक फूल जकाँ ओ ताकत विद्यमान छैक जे माछ खाइत काल जँ गऽरमे काँट अटकि गेल तँ तकरो गलाकऽ समाप्त कऽ दैत छैक।
गजलक बगय-बानि देखबामे भलहि गीते जकाँ सुरेबगर लगैक, एहिमे गीतसन नरमाहटि नहि होइत छैक। उसराह मरुभूमिमे पोसाएल भेलाक कारणे गजलक स्वभाव किछु उस्सठ होइत छैक। ई कट्टर इस्लामी सभक सङ्गतिमे बेसी रहल अछि, तेँ एकर स्वभावमे “जब कुछ न चलेगी तो ये तलवार चलेगा” सन तेज तेवर बेसी देखबामे अबैत छैक। यद्यपि गजलकेँ प्रेमक अभिव्यक्तिक सशक्त माध्यम मानल जाइत छैक। गजल कहि तँ हिँदेरी लोकक मन-मस्तिष्कमे प्रेममय माहौल नाचि उठैत छैक, एहि बातसँ हम कतहु असहमत नहि छी। मुदा गजलमे प्रेमक बात सेहो बेस धरगर अन्दाजमे कहल जाइत छैक। कहबाक तात्पर्य जे गजल तरुआरि जकाँ सीधे बेध दैत छैक लक्ष्यकेँ। लाइ-लपटमे बेसी नहि रहैत छैक गजल। मिथिलाक सन्दर्भमे गीत आ गजलक एक्कहि तरहेँ जँ अन्तर देखबऽ चाही तँ ई कहल जा सकैत अछि जे गजल फूलक प्रक्षेपण पर्यन्त तरुआरि जकाँ करैत अछि, जखन कि गीत तरुआरि सेहो फूल जकाँ भँजैत अछि।
मैथिलीमे संख्यात्मक रूपेँ गजल आनहि विधा जकाँ भलहि कम लिखल जाइत रहल हो, मुदा गुणवत्ताक दृष्टिएँ ई हिन्दी वा नेपाली गजलसँ कतहु कनेको झूस नहि देखबामे अबैत अछि। एकर कारण इहो भऽ सकैत छैक जे हिन्दी, नेपाली आ मैथिली तीनू भाषामे गजलक प्रवेश एक्कहि मुहूर्त्तमे भेल छैक। गजलक श्रीगणेश करौनिहार हिन्दीक भारतेन्दु, नेपालीक मोतीराम भट्ट आ मैथिलीक पं. जीवन झा एक्कहि कालखण्डक स्रष्टा सभ छथि।
मैथिलीयोमे गजल आब एतबा लिखल जा चुकल अछि जे एकर संरचनाक मादे किछु कहनाइ दिनहिमे डिबिया बारब जकाँ लगैत अछि। एहनोमे यदाकदा गजलक नामपर किछु एहनो पाँति सभ पत्र-पत्रिकामे अभरि जाइत अछि, जकरा देखलापर मोन किछु झुझुआन भइए जाइत छैक। कतेको गोटेक रचना देखलापर एहनो बुझाइत अछि, जेना ओ लोकनि दू-दू पाँतिबला तुकबन्दीक एकटा समूहकेँ गजल बूझैत छथि। हमरा जनैत ओ लोकनि गजलकेँ दूरेसँ देखिकऽ ओहिमे अपन पाण्डित्य छाँटब शुरू कऽ दैत छथि। जँ मैथिली साहित्यक गुणधर्मकेँ आत्मसात कऽ चलैत कोनो व्यक्ति एक बेर दू-चारिटा गजल ढङ्गसँ देखि लिअए, तँ हमरा जनैत ओकरामे गजलक संरचना प्रति कोनो तरहक द्विविधा नहि रहि जएतैक।
तेँ सामान्यतः गजलक सम्बन्धमे नव जिज्ञासुक लेल जँ किछु कहल जाए तँ बिना कोनो पारिभाषिक शब्दक प्रयोग कएने हम एहि तरहेँ अपन विचार राखऽ चाहैत छी- गजलक पहिल दू पाँतिक अन्त्यानुप्रास मिलल रहैत छैक। अन्तिम एक, दू वा अधिक शब्द सभ पाँतिमे सझिया रहलहुपर साझी शब्दसँ पहिनुक शब्दमे अनुप्रास वा कही तुकबन्दी मिलल रहबाक चाही। अन्य दू-दू पाँतिमे पहिल पाँति अनुप्रासक दृष्टिएँ स्वच्छन्द रहैत अछि। मुदा दोसर पाँति वा कही जे पछिला पाँति स्थायीबला अनुप्रासकेँ पछुअबैत चलैत छैक।
ई तँ भेल गजलक मँुह-कानक संरचना सम्बन्धी बात। मुदा खाली मुहे-कानपर ध्यान देल जाए आ ओकर कथ्य जँ गोड़िआइत वा बौआइत रहि जाए तँ देखबामे गजल लगितो यथार्थमे ओ गीजल भऽ जाइत अछि। तेँ प्रस्तुतिकरणमे किछु रहस्य, किछु रोमाञ्चक सङ्ग समधानल चोट जकाँ गजलक शब्द सभ ताल-मात्राक प्रवाहमय साँचमे खचाखच बैसैत चलि जएबाक चाही। गजलक पाँतिकेँ अर्थवत्ताक हिसाबेँ जँ देखल जाए तँ कहि सकैत छी जे हऽरक सिराउर जकाँ ई चलैत चलि जाइत छैक। हऽरक पहिल सिराउर जाहि तरहेँ धरतीक छाती चीरिकऽ ओहिमे कोनो चीज जनमाओल जा सकबाक आधार प्रदान करैत छैक, तहिना गजलक पहिल पाँति कल्पना वा विषय वस्तुक उठान करैत अछि, दोसर पाँति हऽरक दोसर सिराउरक कार्यशैलीक अनुकरण करैत पहिलमे खसाओल बीजकेँ आवश्यक मात्रमे तोपन दऽ कऽ पुनः आगू बढ़बाक मार्ग प्रशस्त करैत अछि। गजलक प्रत्येक दू-पाँति अपनहुमे स्वतन्त्र रहैत अछि आ एक-दोसराक सङ्ग तादात्म्य स्थापित करैत समग्रमे सेहो एकटा विशिष्ट अर्थ दैत अछि। एकरा दोसर तरहेँ एहुना कहल जा सकैत अछि जे गजलक पहिल पाँति कनसारसँ निकालल लालोलाल लोह रहैत अछि, दोसर पाँति ओकरा निर्दिष्ट आकार दिस बढ़एबाक लेल पड़ऽबला घनक समधानल चोट भेल करैत अछि।
गीतक सृजनमे सिद्धहस्त मैथिल सभ थोड़े बगय-बानि बुझितहिँ आसानीसँ गजलक सृजन करऽ लगैत छथि। सम्भवतः तेँ आरसी प्रसाद सिंह, रवीन्द्रनाथ ठाकुर, डॉ महेन्द्र, मार्कण्डेय प्रवासी, डॉ. गङ्गेश गुञ्जन, डॉ. बुद्धिनाथ मिश्र आदि मूलतः गीत क्षेत्रक व्यक्तित्व रहितहु गजलमे सेहो कलम चलौलनि। ओहन सिद्धहस्त व्यक्ति सभक लेल हमर ई गजल लिखबाक तौर-तरीकाक मादे किछु कहब हास्यास्पद भऽ सकैत अछि, मुदा नवसिखुआ सभकेँ भरिसक ई किछु सहज बुझाइक।
मैथिलीमे कलम चलौनिहार सभ मध्य प्रायः सभ एक-आध हाथ गजलोमे अजमबैत पाओल गेलाह अछि। जनकवि वैद्यनाथ मिश्र “यात्री” सेहो “भगवान हमर ई मिथिला” शीर्षक कविता पूर्णतः गजलक संरचनामे लिखने छथि। मुदा सियाराम झा “सरस”, स्व. कलानन्द भट्ट, डॉ.राजेन्द्र विमल सन किछु साहित्यकार खाँटी गजलकारक रूपमे चिन्हल जाइत छथि। ओना सोमदेव, डॉ.केदारनाथ लाभ, डॉ.तारानन्द वियोगी, डॉ.रामचैतन्य धीरज, बाबा वैद्यनाथ, डॉ. विभूति आनन्द, डा.धीरेन्द्र धीर, फजलुर्रहमान हाशमी, रमेश, बैकुण्ठ विदेह, डा.रामदेव झा, रोशन जनकपुरी, पं. नित्यानन्द मिश्र, देवशङ्कर नवीन, श्यामसुन्दर शशि, जनार्दन ललन, जियाउर्ररहमान जाफरी, अजित कुमार आजाद, अशोक दत्त आदि समेत कतेको स्रष्टाक गजल मैथिली गजल-संसारकेँ विस्तृति दैत आएल अछि।
गजलमे महिला हस्ताक्षर बहुत कम देखल जाइत अछि। मैथिली विकास मञ्च द्वारा बहराइत पल्लवक पूर्णाङ्क १५, २०५१ चैतक अङ्क गजल अङ्कक रूपमे बहराएल अछि। सम्भवतः ३४ गोट अलग-अलग गजलकारक एकठाम भेल समायोजनक ई पहिल वानगी हएत। एहि अङ्कमे डा. शेफालिका वर्मा एक मात्र महिला हस्ताक्षरक रूपमे गजलक सङ्ग प्रस्तुत भेलीह अछि। एही अङ्कक आधारपर नेपालीमे मैथिली गजल सम्बन्धी दू गोट समालोचनात्मक आलेख सेहो लिखाएल अछि। पहिल मनु ब्राजाकी द्वारा कान्तिपुर २०५२ जेठ २७ गतेक अङ्कमे आ दोसर डा. रामदयाल राकेश द्वारा गोरखापत्र २०५२ फागुन २६ गतेक अङ्कमे। छिटफुट आनहु गजल सङ्कलन बहराएल होएत, मुदा तकर जानकारी एहि लेखककेँ नहि छैक। हँ, सियाराम झा “सरस”क सम्पादनमे बहराएल “लोकवेद आ लालकिला” मैथिली गजलक गन्तव्य आ स्वरूप दऽ बहुत किछु फरिछा कऽ कहैत पाओल गेल अछि। एहिमे सरस सहित तारानन्द वियोगी आ देवशङ्कर नवीन द्वारा प्रस्तुत गजल सम्बन्धी आलेख सेहो मैथिली गजलक तत्कालीन अवस्था धरिक साङ्गोपाङ्ग चित्र प्रस्तुत करबामे सफल भेल अछि।
समग्रमे मैथिली गजलक विषयमे ई कहि सकैत छी जे मैथिली गीतक खेतसँ प्राप्त हलगर माटिमे गुणवत्ताक दृष्टिएँ मैथिली गजल निरन्तर बढ़ि रहल अछि, बढ़िए रहल अछि।
१०
आशीष अनचिन्हार
मैथिली गजलक वर्तनमान
अनचिन्हार आखरक जन्मसँ पहिने (इंटरनेट पर) किछु गजलकार, समालोचक सभपर आरोप लगबैत छथि जे ओ गजलकेँ बुझि नै सकलाह। मुदा हमरा बुझने आलोचक सही छथि आ गजलकार गलत। कारण मैथिलीक किछु तथाकथित गजलकार सभ अपने गजलकेँ नै बूझि सकलाह। जकर परिणति अबूझ शेर सबहक रूपमे भेल। आ स्वाभाविक छै जे एहन-एहन गजलकेँ आलोचक नकारबे करतथि।
वर्तमान गजल-- अ.आ. (अनचिन्हार आखर) क बाद गजल अबूझ नै रहल। से हम किछु शेरक उदाहरणसँ देब।
1)
चाहे अन्ना हो की राजनीतिक पार्टी दूनूक स्थितिकेँ परखैत मिहिर झा कहैत छथि---
छोड़ि दिऔ हाथ देखिऔ केम्हर जाइ छै
जेतै तँ ओ उम्हरे सब जेम्हर खाइ छै
2)
तँ जगदानंद झा "मनु" विस्थापित लोकक वेदना देखार करैत कहैत छथि---
सोन सनक घर-आँगन, स्वर्ग सन हमर परिवार
छोड़ि एलहुँ देस अपन दू-चारि टकाक बेपार पर
3) गप्प जँ आधुनिक शिक्षा पर होइ आ ताहू मे कपिल सिब्बलकेँ धेआन रखैत तँ ताहूमे गजल पाछाँ नै रहल। अभय दीपराज जी कहैत छथि---
परीक्षाक जखन हम नाम सुनैत छी तँ कँपैत छी,लगैत अछि- सबटा बिसरल रहैत छी, जे की पढल अछि
4) संसार बदलि गेल मुदा नै बदलल तँ मिथिला एकरे लक्ष्य करैत दीप नारायण "विद्यार्थी" कहैत छथि---
जाति-पातिक भेद नहि बदलल समाजक आधार नहि बदलल
कोसीक धार बदलि गेल मित! जीवन धार नहि बदलल
5) एही मिथिलाक सभसँ लज्जाजनक पहलू दहेज पर सुनील कुमार झा एना टिप्पणी करैत छथि-----
बेटीक बियाहमे बिकल अंगा-नुआ
लड़काक सूट तेँ कहले नै जाइ-ए
6) एही समाजक एकटा आर पहलू पर उमेश मंडल कहैत छथि---
कियो ककरो नहि देखैए ऐ समाजमे
मोने मन झगड़ाइए चलू घुरि चली
7) आधुनिक मीडिआपर क्रूरतम प्रहार करैत मैथिलीक दोसर मुदा सक्षम महिला गजलकार श्रीमती शांतिलक्ष्मी चौधरी कहैत छथि---
पापक पराकाष्ठामे जन्मै श्रीकृष्ण
मीडिआ छथि जागल कंसक भेषमे
आ एतबहि पर नै रुकैत छथि। आ फेरो कहैत छथि---
सोसल साइट पर करैत छै सेंसर के दाबी रे भाय
अभिव्यक्तिक स्वच्छंद साँढ़ मुँह बन्हबै की जाबी रे भाय
8) मुदा एहन परिस्थिति बेसी दिन बरदास्त नै कएल जा सकैए आ तँए ओम प्रकाश जी कहैत छथि---
मान-अपमान दुनू भेटै छै, ई मायाक थीक लीला,
अन्याय केँ सदिखन दी मोचाड़ि, यैह थीक जिनगी।
9) प्रेम आ प्रेम जनित वेदना गजलक प्रमुख अंग थिक। बिना एकरा गजल झुझुआन लागत। वर्तमान गजलमे इहो भेटत। रवि मिश्रा "भारद्वाज" कहैत छथि----
मोन हमर बहुत चंचल ताहि पर ई यौवन
एना जे नैना चलेबै तँ हमर ईमान झुकि जेतै
आ इएह प्रेम जँ परिपक्व भऽ जाए तखन त्रिपुरारी कुमार शर्मा जीक शेर जन्मैए---
आँखि मिला कऽ हमरा सँ राह पकड़ लेलि अहाँ
कोना कटै अछि दिन आब रचना गवाह अछि
हमर मिहिर झा जीकेँ बूझल छन्हि जे ई वेदना किएक छै तँए ओ कहैत छथि---
हमरा अहाँ तोड़लहुँ सपना बुझि कऽ
हमरा अहाँ छोडलहुँ अपना बुझि कऽ
मुदा एतबो भेलाक बादो मैथिली ओ भाषा थिक जाहिमे विद्यापति सन कवि भेलाह। विद्यापति आशावादक सभसँ बड़का कवि छथि। आ हमर ओम प्रकाश जी एही आशाकेँ पकड़ि कहैत छथि---
झाँपै लेल भसियैल जिनगीक टूटल धरातल,
सपनाक नबका टाट भरि दिन बुनैत रहै छी।
कुल मिला मैथिली गजल एखन विकासक दोसर चरणमे चलि रहल अछि जकर बानगी उपरक उदाहरण सभमे देखल जा सकैए।
मैथिली गजलक भविष्य पर हमर कोनो टिप्पणी नै रहत कारण हम कोनो ज्योतिषी नै छी।
आ अतीतो पर नै कहब कारण ई सभकेँ बूझल छैक। ओना मंजर सुलेमानक आलेखक बाद मैथिली गजल निश्चित रूपे पाछाँ गेल (जीवन झासँ पाछाँ) जे स्वागत योग्य अछि।
११
गजेन्द्र ठाकुर
गजल, रुबाइ, कता, हाइकू, शेनर्यू, टनका, हैबून, कुण्डलिया, दोहा, रोला ई सभ एकटा स्थापित विधा अछि। स्थापित विधा माने जकर लिखबाक विधि जइ भाषा सभक ई मूल खोज अछि, ओइ भाषामे स्थापित भऽ गेल अछि। जँ हाइकू लिखबा काल कोनो निअम पालन नै करी तँ ओकर नाम क्षणिका पड़ि गेलासँ ओ हाइकू दोषविहीन नै भऽ जाएत। जँ कोनो भाषासँ हम गजल/ रुबाइ/ कता मैथिलीमे प्रयोग लेल सोचै छी तँ ऐ कारणसँ जे ओ ओइ भाषाक चमत्कारिक चीज अछि, मैथिलीक छौंक लगलासँ कोनो आर चमत्कारक हम आशा राखै छी। सएह हाइकू, शेनर्यू, टनका आ हैबून लेल सेहो लागू अछि। आब एतऽ ई देखबाक अछि जे कोनो विधाक आयात सतर्कतासँ हुअए, ओइ विधाक सैद्धान्तिक पक्ष सुदृढ़ छै। से जेना तेना आयात कऽ हाथपर हाथ धरि सए बर्ख आर इन्तजार करी ई सोचि जे तकर बाद एकर मैथिली छौंकबला अलग सिद्धान्त बनत, तँ तइ लेल स्थापित विधाक आयातक कोन बेगरता? एतेक समएमे तँ एकटा आर नव विधा बनि जाएत!
हँ, मात्र लिप्यांतरण कऽ देलासँ उर्दूक सभ गजल निअम हिन्दीक भऽ जाइत अछि, मुदा ओतहु वर्तनीक भिन्नता मारते रास काफियाक उपनिअमक निर्माणक बाध्यता उत्पन्न करैत अछि। मैथिली तँ साफे अलग भाषा अछि तेँ एकर काफियाक निअम सोझे आयातित नै भऽ सकैए। बहरमे वर्ण/ मात्राक गणना पद्धति सेहो हिन्दी-उर्दूमे मात्र कोनो खास शब्दक वर्तनीक भिन्नताक कारण कखनो काल उपनिअम बनेबाक खगता अनुभूत करबैए, मुदा से मैथिलीमे सोझे आयातित नै भऽ सकैए कारण ई साफे अलग भाषा थिक। तँ की काफिया आ बहरक वर्ण/ मात्रा गणना पद्धति मैथिलीमे साफे छोड़ि देल जाए? आकि ओइ मे ततेक ढील दऽ देल जाए जे ओकर कोनो मतलबे नै रहए? आ तखन जे बहरमे लिखथि वा काफियाक शुद्ध प्रयोग करथि से भेलथि कट्टर आकि जे एकर विरोध करथि से भेला कट्टर? आ जँ बिन काफिया आ बहरक गजलकेँ गजल नै कहल जाए तँ ओ रचना महत्वहीन भऽ गेल? ओ गजल नै भेल, वा जीवन युगक मैथिली गजल भेल, मुदा गीत/ कविता तँ भेबे कएल। कोनो गजल मात्र काफिया आ बहरक शुद्धता मात्र रहने उत्कृष्ट तँ नहिए हएत, मुदा उत्कृष्ट हेबाक सम्भावनाक प्रतिशतता कएक गुणा बढ़त। तहिना कोनो गजल सन रचना जँ अशुद्ध काफियामे आ बे-बहर अछि तँ सएह मात्र ओकर उत्कृष्टताक प्रमाण भऽ जाएत? एकर विपरीत हम ई कहए चाहब जे ओहनो रचना उत्कृष्ट भऽ सकैए, मुदा तकर सम्भावनाक प्रतिशतता भयंकर रूपेँ घटि जाएत।
गजल, रुबाइ, कता, हाइकू, शेनर्यू, टनका, हैबून, कुण्डलिया, दोहा आ रोला निअमबद्ध रचना अछि। एकरा अकविता, गद्य-कविता आ गीतक स्वरूप देलासँ अहाँ भाषाक कोन उपकार कऽ सकब, कारण अकविता, गद्य-कविता आ गीत तँ स्वयं स्थापित विधाक स्वरूप लऽ लेने अछि। छोट कविता क्षणिका भऽ सकत, हाइकू नै। कुण्डलिया, दोहा आ रोलाक निअम मैथिलीमे बनेबामे कोनो असोकर्ज नै भेल कारण ई सोझे आयातित भऽ गेल मुदा गजल, रुबाइ, कता, हाइकू, शेनर्यू, टनका, हैबूनमे वर्ण/ मात्रा गणना पद्धति जापानी आ उर्दू-फारसीसँ अहाँ लइए नै सकै छी। जापानक लेखन पद्धति अल्फाबेट (वर्ण) आधारित अछिये नै, तखन अहाँ ओकर गणना पद्धति कोना आयात कऽ सकब। ओकर तरीका छै, पाश्चात्य तरीका आ सिलेबल आधारित लेखन पद्धति सेहो जापानी भाषामे होइ छै, से तकर प्रयोग कऽ ओइ चित्रात्मक लेखनक सिलेबल आधारित शैलीक मिलान संस्कृतक वार्णिक छन्द गणना पद्धतिसँ कएल गेल आ ओकरा हाइकू, शेनर्यू आ टनका लेल प्रयोग कएल गेल। तहिना गजल, कता आ रुबाइमे वैज्ञानिक आधारपर मैथिली भाषाक सापेक्ष निअम बनाओल गेल जइसँ गजल, कता आ रुबाइ मैथिलीमे दोसर भाषासँ एलाक उपरान्तो अपन मूल विशेषता बना कऽ राखि सकल। आ तकर बाद जे मैथिली गजल आ गजलकारक संख्यामे परिणामात्क आ गुणात्मक वृद्धि भेल अछि, से दुनियाँक सोझाँ अछि।


text:
भेरी अञ्चल
भेरी अञ्चल अङ्ग्रेजी: Bheri Zone सुनु (सहायता जानकारी) नेपाल कऽ क्षेत्रिय वर्गीकरण अनुसार मध्यपश्चिमाञ्चल विकास क्षेत्रके एकटा अञ्चल छि। यी अञ्चल कऽ ५ जिलासभमे वर्गिकरण करल गेल अछि। यी अञ्चल कऽ पुरव मेँ राप्ती अञ्चल, उत्तर मेँ कर्णाली अञ्चल, पश्चिम मेँ सेती अञ्चल और दक्षिण मेँ भारतीय राज्य उत्तरप्रदेस परै अछि।
विषय सूचीसभ
नामाकरण[सम्पादन करी]
भेरी नदी कऽ नामसे यी अञ्चलके नामाकरण करल गेल अछि।[१]
जिलासभ[सम्पादन करी]
भेरी अञ्चल मै ५ टा जिला अछि।
मुख्य स्थानसभ[सम्पादन करी]
सन्दर्भ सामग्रीसभ[सम्पादन करी]
- ↑ नेपाल का क्षेत्रीय वर्गिकरण तथा अंचल नामांकन


text:
नई दिल्ली । राजनीति आ अर्थशास्त्र क जुगलबंदी हाल मे खूब देखबा लेल भेट रहल अछि। आर्थिक मसला पर दलीय राजनीति एकटा नव स्वरूप लैत जा रहल अछि। पहिने नीतीश चिदंबरम क प्रशंसा केलथि आ आब प्रधानमंत्री नीतीशक प्रशंसा क रहल छथि। आर्थिक बाट स राजनीतिक संकेत क एहि शैली पर राजनीति क विशलेषण सेहो भ रहल अछि। मुदा बिहार एहि स खुश अछि जे प्रधानमंत्री ट्विटर क माध्यम स बिहारक विकास कए रेखांकित क रहल छथि। एतबा त साफ अछि जे देश दुनिया मे बिहार क प्रति स्थापित रुख मे बदलाव आबि रहल अछि।
प्रधानमंत्री मनमोहन सिंह क कहब अछि जे मुख्यमंत्री नीतीश कुमार क कार्यकाल मे बिहार क बहुत तेजी स विकास भेल अछि। पीएम क एहि बयान स केवल बिहार क जनता नहि बल्कि नीतीश क मंत्री सब सेहो बुहत खुश छथि ।
मनमोहन सिंह बिहार सरकारक तारीफ ट्विटर पर केलथि अछि। पीएम ट्विटर पर लिखलथि अछि जे पिछला किछु साल मे बिहार बेहतर विकास केलक अछि। बीमारू राज्य रहल बिहार मे तरक्की क रफ्तार तेज भेल अछि।
ओना पीएम क एहि बयान कए 2014 क लोकसभा चुनाव क संग जोडि कए देखल जा सकैत अछि। जानकार क कहब सेहो अछि जे इ नीतीश कए यूपीए मे शामिल करबाक प्रयास भ सकैत अछि। मुदा बिहार एहि ल कए खुश अछि जे भारत आब ओकरा बीमारू राज्य नहि कहैत अछि। यैह कारण अछि जे प्रधानमंत्री मनमोहन सिंह क एहि बयान क बाद नीतीश सरकारक मंत्री गदगद छथि। ओना नीतीश कुमार दिस स एखन धरि एहि पर कोनो टिप्पणी नहि आयल अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
ग्रीनल्याण्ड
ग्रीनल्याण्ड एक डेनमार्क राजशाही कऽ अधीन एक स्वायत्त घटक देश छी, जे आर्कटिक आ आन्ध्र महासागर कऽ बीच क्यानाडा आर्कटिक द्वीपसमूह कऽ पूर्व मे स्थित अछि। भौगोलिक रूपसँ उत्तर अमेरिका महाद्वीपक एक हिस्सा छी, लेकिन १८ अम शताब्दीक बादसँग यूरोप (खास तौर पर डेनमार्क) सँ राजनीतिक रूपसँ जुडल अछि ।
ग्रीनल्याण्ड क्षेत्रफलक हिसाबसँग दुनियाक सबसँ पैग द्वीप छी, जे अपन आप मे एक महाद्वीप नै अछि। एहिके अलावा ई दुनियाके सबसँ विरल जनसंख्या वाला देश छी। मुदा १९५० कऽ दशक बादसँ वैज्ञानिक कऽ ई परिकल्पना छी कि ई देश वास्तव मे तीन अलग-अलग द्वीपसँ बनल अछि, जे ग्लेशियरक माध्यमसँ एक-दूसरसँ जुडल अछि।
भूगोल[सम्पादन करी]
जनसंख्या[सम्पादन करी]
इतिहास[सम्पादन करी]
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
ग्रीनल्याण्डक सम्बन्धमे विकिपिडियाक भातृ योजनासभमे ताकी:


text:
भीष्म
भीष्म अथवा भीष्म पितामह महाभारतक एक पात्र छी । भीष्म पितामह गङ्गा तथा शान्तनुक पुत्र छल । ई महाभारतक सबसँ महत्वपूर्ण पात्रसभमे सँ एक छल । भगवान परशुरामक शिष्य देवव्रत अपन समयके बहुतेक विद्वान आ शक्तिशाली पुरुष छल । महाभारतक प्रसङ्गक अनुसार हर तरहक शष्त्र विद्याके ज्ञानी देवव्रतके कोनो भी किसिमक युद्धमे हराए पेनाए असम्भव छल । ओ सम्भवत: हुनकर गुरु परशुराम मात्र हराए सकैत छल मुदा ई दुनुके बीच भेल युद्ध पूर्ण नै भ सकल आ दुई अति शक्तिशाली योद्धासभके युद्धसँ होमए वाल नुकसानके देखैत एकरा भगवान शिवद्वारा रोकल गेल ।
हिनका अपन ओ भीष्म प्रतिज्ञाक लेल सर्वाधिक जानल जाइत अछि जकर कारणसँ ई राजा बनि सकैत छल मुदा ओ आजीवन हस्तिनापुरक सिंहासनके संरक्षकक भूमिका निर्वाह केलक । ओ आजीवन विवाह नै केलक आ ब्रह्मचारी रहल ।[१]
सन्दर्भ सामग्रीसभ[सम्पादन करी]
- ↑ "महाभारत के वो 10 पात्र जिन्हें जानते हैं बहुत कम लोग!", दैनिक भास्कर, २७ दिसम्बर २०१३, मूलसँ २८ दिसम्बर २०१३-के सङ्ग्रहित।


text:
विकिपिडिया:चबुतरा
मैथिली विकिमिडियन्स - बैठक
सम्पूर्ण मैथिली विकिपिडियन मित्रसभ,
मैथिली विकिपिडिया चारिम वर्षमे प्रवेश करि चुकल अछि आ मैथिली विकिमिडियन्स प्रयोगकर्ता समूह दोसर वर्षक अन्तमे आबि चुकल अछि आ मैथिली विकिपिडियाक विकासक लेल ई प्रस्ताव चबुतरापर प्रस्तुत कऽ रहल छी ।
बैठक प्रारूप
हमर प्रस्ताव ६ टा बैठक ६ मास धरि एहन किसिम क अछि ।
प्रस्तावक सदस्य
धन्यवाद । --Bijay Chaurasia (वातचीत) १८:१३, ३० जनवरी २०१८ (NPT)
प्रस्तावक पक्षमे समर्थन
- समर्थन अछि । — तुल्सी भगत (वार्तालाप) १८:१८, ३० जनवरी २०१८ (NPT)
- हम निजी जीवनमे व्यस्त छी आ किछ दिन अखन समय नै दऽ सकब मुदा अनुदान प्रस्ताव देखलाक बाद हमर समर्थन रहत । धन्यवाद --Biplab Anand (वार्ता) २१:१७, ३० जनवरी २०१८ (NPT)
- प्रिय Bijay Chaurasia जी बैठक प्रस्ताबमे बैठक किनकासँ अर्थात कोनो बिशिष्ठ व्यक्तित्व या संस्था आ ओहुमे कोन बिषयमे ओ बात खुजल नै अछि । तैयो मैथिली विकिपिडियाकऽ विकासक लेल कोनो डेग उठाएब ओहिमे हमर पूर्ण समर्थन रहत । पंकज देव (वार्ता) १४:११, ३१ जनवरी २०१८ (NPT)
- समर्थन-- Aasish5050 (वार्ता) २०:१९, ३१ जनवरी २०१८ (NPT)
- समर्थन -- Zeetendra (वार्ता) ०९:३०, २ फरबरी २०१८ (NPT)
विचार
धन्यवाद आ आभार सम्पूर्ण मैथिली विकिपिडियन मित्रसभ, बैठक के रुप रेखा सभहक सर-सल्ला स राखल जेत । तै हेतु अपने अपन विचार [१] राखी । --Bijay Chaurasia (वातचीत) ११:२७, १ फरबरी २०१८ (NPT)
मैथिली भाषाक विकिशब्दकोश
प्रिय मैथिली विकिपिडियन मित्र लोकनि, मैथिली भाषाक विकिपिडियाक आरम्भ भेला २ वर्षसँ अधिक भऽ गेल अछि ताहि लेल आब एकर अन्य परियोजना विकिशब्दकोशक आरम्भ केनाए नितान्त आवश्यकता महसुस केलौं । आई अन्तर्राष्ट्रिय मातृभाषा दिवसक शुभ दिनमे मैथिली विकिशब्दकोशक श्रीगणेश केनए छी । आश अछि जे अहाँसभ कियो एहि परियोजनाकें आगा लऽ जाएमे हमर सहायता करब । धन्यवाद आ आभारी-- पंकज देव (वार्ता) १८:३२, २१ फरबरी २०१८ (NPT)
विचार/वार्ता/टिप्पणी
- प्रिय पंकजजी, बहुत निक । हम अपन समर्थन जना देलौ आ मैथिली भाषाक विकिशब्दकोशके लेल हमर पूर्ण समर्थन आ सहायता रहत । धन्यवाद ! — तुल्सी भगत (वार्तालाप) २०:२३, २१ फरबरी २०१८ (NPT)
विकि लभ्स इन्दिभिडुल
जय श्री नरसिंह मैथिली विकिपिडियन मित्रसभ !
विकि लभ्स इन्दिभिडुल (Wiki Loves Individual) नामक एक नयाँ परियोजनाक विचार केनए छी । ई परियोजनाक बारेमे एतह जा जानकारी हासिल कS सकैत छी । ई परियोजना विकि लभ्स इन्दिभिडुल कS समग्र उद्देश्य मैथिली विकिपिडिया आ विकिडेटाक विकास छी । ई परियोजना अन्तर्गत विकिपिडिया आ विकिडेटामे बहुत लेखसभक निर्माण आ सुधार करल जाईत । अहाँ सबसँ निवेदन अछि कि अ-अपन विचार, शुभकामना आ समर्थन प्रस्तुत करी । धन्यवाद ! — तुल्सी भगत (वार्तालाप) २२:४४, २१ फरबरी २०१८ (NPT)
समर्थन
- समर्थन -- Bijay Chaurasia (वातचीत) ०८:५४, २२ फरबरी २०१८ (NPT)
- समर्थन -- Kay Kay (KK) (वार्ता) ०६:५२, २३ फरबरी २०१८ (NPT)
- समर्थन -- पंकज देव (वार्ता) १५:२२, ४ मार्च २०१८ (NPT)
विचार/टिप्पणी
भारी व्यस्तताक कारण टिप्पणी नै कऽ सकने छलौं @Tulsi Bhagat: जी,
हमर विचार सँ ई परियोजनाकें ओ सम्पूर्ण विकिपिडियन मित्रसभ पर लागू कएल जाए जे कोनो नै कोनो समस्याक कारण विकिपिडिया सम्पादन नै करि सकि रहल अछि । विकी लभ्स इन्डिभिजुअल नै मात्र एक प्रयोक्ताकें ध्यानमे राखि आरम्भ होनाए चाही यद्दपि ओ समुदायक अन्य मित्र लोकनिकें संलग्न करि विश्वासक संग आरम्भ होनाए चाही । हम अपन इक्षा प्रकट केलौं बाँकी बाद अहाँ जानी ।--Biplab Anand (वार्ता) २२:२५, २ मार्च २०१८ (NPT)
प्रिय @Tulsi Bhagat: जी,
सभसँ पहिने हम अपनेक ई प्रसताब बारेमे नै बुझलौ जखन हम अपनेक द्वारा मेटा पर प्रस्ताबित ई प्रसताब देखलौ तखन समझ आएल हमरा बिचारमे ई कोनो परियोजना नै भऽ अनुदान/सहयोग छि । जे अपने द्वारा माग कएल गेल अछि एहिमे Biplab Anand जी द्वारा कएल गेल टिप्पणीक सेहो ध्यानमे राखैत मैथिली विकिपिडिया समुदायमे अपने जका प्रखर विकिपिडियनक लेल हमर पूर्ण समर्थन रहत । धन्यवाद -- पंकज देव (वार्ता) १५:२०, ४ मार्च २०१८ (NPT)
अन्तरविकी लिङ्क आ विकिडेटा लिङ्क नै भेल लेख सम्बन्धमे
नमस्ते मैथिल विकिपिडियन लोकनि, मैथिली विकिपिडियामे रहल पुरान आ अस्तरीय लेखसभ जे वर्तमान समयधरि अन्तरविकी लिङ्क आ विकिडेटा लिङ्क नै भेल अछि ओकरा ई विकिपिडियासँ हटेबाक लेल नामाङ्कन करबाक काज आगा बढेलौं । हम प्रबन्धकगण सँ हार्दिक अनुरोध करब जे ई अनुरोधकें उपर अपन टिप्पणी दी ।-- पंकज देव (वार्ता) १८:४५, २१ मार्च २०१८ (NPT)
- प्रिय @PANKAJ DEO: जी, सुधारात्मक कार्य आगा बढ़ाएल जाए मुदा जे लेख बुझाए अछि की विकिपिडियामे रहऽ लायक अछि ओ लेख सुधार करि ई विकिपिडियामे स्थान देल जाए ।--Biplab Anand (वार्ता) १३:००, ७ अप्रैल २०१८ (NPT)
प्रादेशिक छविकारी कार्यक्रम- प्रदेश नं. २, नेपाल
प्रणाम! आदरणीय मैथिली विकिपिडियन मित्र लोकनि,
नेपालमे नव प्रादेशिक संरचनाक विकासक संगे देश सङ्घीय कार्य प्रणालीमे चलि गेलाक बाद आब प्रदेशक राजनीतिक बस्तुस्थिति सम्बन्धित लेखसभमे आवश्यक छवि (फोटो) नै भेला सँ लेखक आकर्षण कम भेल महसुस केलौं । ताहि हेतु प्रदेश सरकार अन्तर्गतक नव निर्वाचित जनप्रतिनिधिसभ, प्रादेशिक सरकार प्रमुख, मुख्यमन्त्री लगायत सरकारक मन्त्रीसभ, मन्त्रालयसभ तथा राजधानीसँ सम्बन्धित छवि विकिमिडिया कमन्समे अपलोड करवाक वास्ते एकटा मेटापर अनुदान प्रस्ताव प्रस्तुत केनए छी जे अखन निर्माणाधीन अछि । एक बेर हम सम्पूर्ण मित्रसभकें आग्रह करब जे मेटा पर रहल ओ प्रस्ताव उपर अपन विचार प्रकट करी । धन्यवाद आ आभार -- पंकज देव (वार्ता) १८:१४, २३ मार्च २०१८ (NPT)
समर्थन
- समुदाय अहाँक प्रस्ताव उपर १० दिनधरि कोनो किसिमक प्रतिक्रिया नै देनए अछि । अहाँ सँ किछ प्रश्न पुछ्लौं जकर अहाँ बड्ड नीक सँ उत्तर देनए छी । शुभकामना सहित अहाँक ई प्रस्तावकें हम व्यक्तिगत रूप सँ समर्थन करैत छी । धन्यवाद --Biplab Anand (वार्ता) २३:१०, २ अप्रैल २०१८ (NPT)
- समर्थन Zeetendra (वार्ता) ०८:४९, १२ अप्रैल २०१८ (NPT)
टिप्पणी
@PANKAJ DEO: जी, अहाँक स्मरण होए जे हम अहाँकें पिछ्ला प्रस्ताव 'विकिमिडियन सम्पादन सप्ताह' मे कहने छलौं जे कोनो भी नव प्रस्ताव चबुतरा उपर प्रस्ताव करै सँ पहिने सामुदायिक वार्ता आवश्यक अछि । यदि अहाँ व्यक्तिगत रूपसँ कोनो सामुदायिक विकिपिडियनसँ वार्ता केनए छी तँ हमरा जानकारी नै अछि । ई प्रोजेक्टमे कतेक गोटे संलग्न अछि से जानकारी देल जाए । हमर योग्यता आ अनुभव अनुसार ई सामुदायिक काज छी ताहि लेल समुदायकें ई काजमे संलग्न कएल जाए । याद करब जे आई मैथिली विकिपिडिया अछि तँ हमसभ छी ।--Biplab Anand (वार्ता) १५:४३, २५ मार्च २०१८ (NPT)
- @Biplab Anand: जी, निसन्देह हमरो योग्यता आ अनुभव अनुसार ई सामुदायिक काज छी ताहि लेल समुदायकें ई काजमे संलग्न करबाक लेल अपनेक द्वारा देल गेल सुझाब अनुसार सामुदायिक वार्ताक लेल चबुतरा पर प्रस्ताब देनए छी आ संगे ई प्रोजेक्टमे संलग्न होमएक लेल आह्वान केनए छी । किनको घर जाऽ संलग्न होमएक लेल निमन्त्रण देबाक जरुरी अछि ? तऽ कहल जाए । आश अछि जे महानुभाब लोकनिसभ आबि किछ टिप्पणी करताह । -- पंकज देव (वार्ता) १६:१९, २५ मार्च २०१८ (NPT)
- @PANKAJ DEO: जी, सोसल मिडियाक प्रयोग तँ करैत होएब अपने । फेसबुक आ ह्वाट्सयापमे समूह बनाएल गेल अछि पहिने ओहि ठाम जानकारी दऽ देतौं त आभारी रहतौं हम । कटाक्ष करवाक आवश्यकता नै अछि कियाकी सभ कियो एके व्यवहारक नै अछि कियो नै कियो अहाँक सलाह आ सुझाव अवश्य देता समुदाय दिस सँ । समुदायसँ पैग कियो नै भऽ सकैत अछि । जाबे उपरोक्त विषय उपर वार्ता समाप्त नै भऽ जाए ता धरि अहाँ स्थिर रहबै से आशा केनए छी ।--Biplab Anand (वार्ता) १६:२५, २५ मार्च २०१८ (NPT)
- @Biplab Anand: जी,हम कोनो भी प्रकारक कटाक्ष नै केलौं । बिल्कुल सोसल मिडियाक प्रयोग करैत छी । अपने एकटा बात कहल जाए फेसबुक आ ह्वाट्सयापमे जे समूह बनाएल गेल अछि की ओ समुहमे सम्पूर्ण मैथिली विकिपिडिया प्रयोग केनिहार अछि? तथा कथित किछ व्यक्तिसभके अपने समुह कहैत छी जे चबुतरा पर आबि दुई अक्षर नै लिखैत अछि । हम स्थिर छी आ मैथिली विकिपिडियाक विकासक लेल सदा प्रतिबद्ध छी । ई कार्यक्रम हम व्यक्तिगत विकासक लेल नै कऽ रहल छी अपितु समुदायक साथ लऽ जेबाक लेल कऽ रहल छी । मानसिकता साफ होए तँ बुझनिहारक लेल इसारा काफी होएत अछि । जय मैथिल धन्यवाद -- पंकज देव (वार्ता) १८:१६, २५ मार्च २०१८ (NPT)
- अहाँक प्रस्ताव मेटा पर देखलौ बहुत उल्लेखनीय तथा सुन्दर अछि । प्रस्तावमे फोटोवाक, विकिडाटा निर्माण, तथा अन्य अफलाइन कार्यक्रमसभ सेहो उल्लेख करने छी खुशी लागल, अपने सँ आग्रह अछि कार्यकर्म प्रदेश न. २क राजधानीसं शुरु होएत ताही लेल अफलाइन कार्यक्रम करवासँ ७ दिन पहिने जानकारी कराबी, सहभागी होएल सम्भव होएत । मे महिनामे शुरु होएवाला विकि लभ्स अर्थमे विगतमे अपनेके भूमिका उल्लेखनीय रहल अछि । ताही लेल कार्यकर्म सहभागी तथा पारदर्शी रखवाक सहित कार्यक्रमके रुपरेखा प्रस्तुत करैत आगा बढ्ल जाए । Zeetendra (वार्ता) २०:४१, ९ अप्रैल २०१८ (NPT)
- @Biplab Anand: जी,हम कोनो भी प्रकारक कटाक्ष नै केलौं । बिल्कुल सोसल मिडियाक प्रयोग करैत छी । अपने एकटा बात कहल जाए फेसबुक आ ह्वाट्सयापमे जे समूह बनाएल गेल अछि की ओ समुहमे सम्पूर्ण मैथिली विकिपिडिया प्रयोग केनिहार अछि? तथा कथित किछ व्यक्तिसभके अपने समुह कहैत छी जे चबुतरा पर आबि दुई अक्षर नै लिखैत अछि । हम स्थिर छी आ मैथिली विकिपिडियाक विकासक लेल सदा प्रतिबद्ध छी । ई कार्यक्रम हम व्यक्तिगत विकासक लेल नै कऽ रहल छी अपितु समुदायक साथ लऽ जेबाक लेल कऽ रहल छी । मानसिकता साफ होए तँ बुझनिहारक लेल इसारा काफी होएत अछि । जय मैथिल धन्यवाद -- पंकज देव (वार्ता) १८:१६, २५ मार्च २०१८ (NPT)
- @PANKAJ DEO: जी, सोसल मिडियाक प्रयोग तँ करैत होएब अपने । फेसबुक आ ह्वाट्सयापमे समूह बनाएल गेल अछि पहिने ओहि ठाम जानकारी दऽ देतौं त आभारी रहतौं हम । कटाक्ष करवाक आवश्यकता नै अछि कियाकी सभ कियो एके व्यवहारक नै अछि कियो नै कियो अहाँक सलाह आ सुझाव अवश्य देता समुदाय दिस सँ । समुदायसँ पैग कियो नै भऽ सकैत अछि । जाबे उपरोक्त विषय उपर वार्ता समाप्त नै भऽ जाए ता धरि अहाँ स्थिर रहबै से आशा केनए छी ।--Biplab Anand (वार्ता) १६:२५, २५ मार्च २०१८ (NPT)
-
-
-
-
- परम आदरणीय मित्र @Zeetendra: जी, टिप्पणी उचित स्थान पर कएल जाए, कहवाक अर्थ ई अछि जे समर्थन अनुभागमे अपने प्रश्न केनए रहौं । मुद्दा पर वार्ता करैत छी आब । कार्यक्रमक जानकारी मात्र नै घर पर सेहो पहुँचब अहाँ निश्चिन्त रही । कार्यक्रमक रूपरेखा मेटा अनुदान प्रस्ताव पर देखल जाए सकैत अछि । पारदर्शिताक प्रश्नमे एखन धरि कोनो प्रकारक अपारदर्शी बुझाएल की? नै तहन कोनो बात नै अछि तँ अपने विश्वस्त रही जे काज उच्चस्तरीय तरिका सँ कएल जाएत । आबो अहाँक विश्वास नै अछि तँ अपन प्रश्न राखी? कार्यक्रम पूर्ण रूपसँ सामुदायिक सहभागिता अनुरुप कएल जाएत । आभार- पंकज देव (वार्ता) १६:३३, १० अप्रैल २०१८ (NPT)
-
-
-
-
-
-
-
-
- परम सम्माननीय मित्र @PANKAJ DEO:,जी सबसे पहिल हमर समर्थनमे सहभागिता अस्विकार करवाक लेल धन्यवाद आ हृदयसँ नमन करैत छी ! अहाँके प्रस्तावमे हम कोनो प्रकारके टिप्पणी करवाक स्थान नै देखलौ आर नै कोनो प्रशन केनए छी, हमर अहाँक प्रस्तावक उपर प्रशंसा, आग्रह, सम्मान आ सुझाव सहितके समर्थनके टिप्पणीमे समावेशक स्थान देवाक लेल हम सदा अहाँके आभारी रहव । Zeetendra (वार्ता) ०९:४९, ११ अप्रैल २०१८ (NPT)
-
-
-
-
-
-
-
-
-
-
- परम आदरणीय मित्र @Zeetendra: जी, काल्हि सँ चस्मा लगेनाए आरम्भ केलौं मुदा अहाँक उपरोक्त वाक्यांशमे समर्थन शब्द नै देख सक्लौं । अपने टिप्पणी केनए रही समर्थन अनुभागमे । रहल प्रस्तावक प्रशंसा आ सम्मान तँ ओकर लेल बहुत बहुत आभार प्रकट करैलेल चाहैत छी । आश अछि जे अहाँक मार्गदर्शन आ सहयोग सदा बनल रहत । धन्यवाद -- पंकज देव (वार्ता) १५:०९, ११ अप्रैल २०१८ (NPT)
-
-
-
-
-
विकी लभ्स अर्थ २०१८
नमस्ते मैथिली विकिपिडियन मित्रसभ
वार्षिक रूपसँ मैथिली विकिमिडियन्स प्रयोक्ता समूह विकी लभ्स अर्थ प्रतियोगिता सञ्चालन करैत आएल अहाँसभमे सर्वविदिते अछि । एहि बेरक प्रतियोगिताक अभिभारा हम स्वयं अपन कन्हापर लै लेल उत्सुक छी मुदा अहाँसभक समर्थनक बादे । यदि आओर कियो व्यक्ति उत्सुक होए तँ आगा आबि सकैत छी । एक बेर संयोजक चयन भऽ गेलाक बाद ओ संयोजक कार्यक्रमक रूपरेखा प्रस्तुत करैत । हम सम्पूर्ण आदरणीय विकिपिडियनसभ सँ ई प्रस्तावकें शीघ्रातिशीघ्र निर्णय करबाक लेल आग्रह करब । धन्यवाद ।--Biplab Anand (वार्ता) १५:५६, २५ मार्च २०१८ (NPT)
संयोजकक लेल अनुरोधकर्ता
- Biplab Anand (वार्ता) १५:५६, २५ मार्च २०१८ (NPT)
समर्थन
- समर्थन --Bijay Chaurasia (वातचीत) २१:४२, २६ मार्च २०१८ (NPT)
- समर्थन -- पंकज देव (वार्ता) २१:५५, ७ अप्रैल २०१८ (NPT)
विरोध
समुदायसँ विचार करवाक लेल पुन: अनुरोध
हम एक बेर पुन: सम्पूर्ण विकिपिडियन्स मित्र लोकनि सँ ई प्रस्ताव पर अपन मत राखवाक लेल अनुरोध करैत छी ।--Biplab Anand (वार्ता) १३:१७, ७ अप्रैल २०१८ (NPT)
- प्रिय मित्र @Biplab Anand: जी, बिगतमे मैथिली विकिमिडियन्स प्रयोक्ता समूह द्वारा एही विकी लभ्स अर्थ प्रतियोगिता सञ्चालन करि बिश्वव्यापी रुपमे खुब निक स्तरमे पहुँचाबऽ मे सफल भेल अछि ताए एहि बेर प्रतियोगिताक अभिभारा अपने स्वयं अपन कन्हापर लsक निक स्तरोन्नति करब से आशा करैत अपनेक कन्हापरक बोझ ढोहिमे हमर पूर्ण सहयोग रहत । अग्रिम शुभकामना-- पंकज देव (वार्ता) २१:५३, ७ अप्रैल २०१८ (NPT)
आदरणीय विकिपिडियन @Biplab Anand: जी, नमस्ते आ विचार करवाक लेल पुन:आहवान आ अपन मत रखवाक लेल अनुरोध करवाक लेल धन्यवाद ! वार्षिक रूपसँ मैथिली विकिमिडियन्स प्रयोक्ता समूहद्वारा [लभ्स अर्थ] प्रतियोगिता सञ्चालन होएत अछि आ प्रतियोगिता सञ्चालन करि बिश्वव्यापी रुपमे खुब निक स्तरमे पहुँचाबऽ मे सफल भेल अछि । प्रतियोगिता सञ्चालनमे मैथिली विकिमिडियन्स प्रयोक्ता समूहके भूमिका आ सक्रियता महत्वपुर्ण देखल गेल अछि । हम सम्पूर्ण सक्रिय सहभगीसभके अहिठाम सं धन्यवाद ! करैत छी । एहि बेरक प्रतियोगिताक अभिभारा अहाँ स्वयं अपन कन्हापर लै लेल उत्सुकता देखेलौ ताहिके लेल मैथिली विकिमिडियन्स प्रयोक्ता समूह प्रतियोगिताक सफलताके लेल अहाँके शुभकामना दैत अछि ! आशा करै छी एहि बेरक प्रतियोगितामे सब साल जाहित एहो बेल अन्य समुदायक ब्यक्तिसभके सहभागी होवाक मौका प्रदान कएल जाएत । प्रतियोगितामे कोनो प्रकारके मदत कारवाक लेल तथा सहभागी होए लेल सेहो आशा करै छी । कार्यक्रमक रूपरेखा प्रस्तुत कएल जाए । शुभकामना !!!!!! Zeetendra (वार्ता) १९:३८, ८ अप्रैल २०१८ (NPT)
-
- @Zeetendra: जी, टिप्पणीक लेल धन्यवाद । अहाँ एकदम सही मुद्दा उठेलौं जे विगतमे ई प्रतियोगिता मैथिली विकिमिडियन्स करैत आएल अछि । प्रतियोगिता सञ्चालन करवाक अभिभारा आ कार्यक जटिलता कतेक होइत अछि से बात अहाँ सँ नै नुकाएल अछि । कार्यक्रमक रूपरेखा विगतमे होएत आएल प्रतियोगिता अनुरुपे रहत मुदा पहिने समूह तँ तैयार करि ली आब । हम निश्चित रूपसँ अहाँद्वारा उठाएल गेल एकटा बुँदा पर समर्थन करब जे विगतमे समुदाय सँ होएत आएल सहभागिताक मध्य नजर विकी लभ्स अर्थक अफलाइन इभेन्ट्स (३ टा फोटो वाक आ एकटा पुरस्कार वितरण कार्यक्रम) कऽ जिम्मेवारी उठेबाक लेल उत्सुक विकिमिडियन्स पूर्ण रूप सँ अपन सहभागिता जनाए सकैत अछि । दोसर बुँदा अनुदानक अछि जे यथाशीघ्र मेटा पर अनुरोध करवाक अछि कियाकी विगतमे ओकरो लेल समस्या देखल गेल अछि । उत्सुक विकिमिडियन्स जे ई प्रतियोगितामे अपन दिस सँ योगदान करै लेल चाहैत छी कृपया अपन नाम हस्ताक्षर सहित नीचा लिखब ।--Biplab Anand (वार्ता) २१:२६, ८ अप्रैल २०१८ (NPT)
उत्सुक विकिमिडियन्सक सूची आ जिम्मेवारी
-
- १० अप्रैल २०१८ १५:५३ युटिसी सँ पहिने समाप्त नै होइत ।
- प्रतियोगिता सञ्चालन करवाक अभिभारा आ कार्यक जटिलता कतेक होइत अछि से बात अहाँ सँ नै नुकाएल अछि । विकी लभ्स अर्थक अफलाइन इभेन्ट्स (३ टा फोटो वाक आ एकटा पुरस्कार वितरण कार्यक्रम) मे सक्रिय रुपसँ सहभागी होएल चाही छी मुदा अपनेके साथ रहत तबेटा जिम्मेवारी कोनो एक ब्यक्तिद्वारा सम्भव नै अछि हम आग्रह करै छी निष्पक्ष रुपसँ सहभागी तथा साथ देवाक मौका प्रदान कएल जाए । यथाशीघ्र मेटा पर अनुरोध करवाक लेल आग्रह करैत छी ।--Zeetendra (वार्ता) २०:१२, ९ अप्रैल २०१८ (NPT)
- @Zeetendra: जी, धन्यवाद । समुदायिक वार्ता सँ ई तय भऽ गेल जे ई प्रतियोगिता हम आ अहाँद्वारा सञ्चालन कएल जाए । बहुत पैग जिम्मेवारी अछि की एकरा कोना सफल बनाएल जाए । कार्यक्रमक रूपरेखा आ अन्य विषयवस्तु उपर आब वार्ता केनाए सम्भव अछि । एहि विकी पर विकी लभ्स अर्थ २०१८ नामक एकटा पृष्ठ बनाएल जाएत जकर वार्ता पृष्ठमे अपनसभक काज, विवरण आ वार्ता कएल जाएत । धन्यवाद ।--Biplab Anand (वार्ता) २१:०८, ११ अप्रैल २०१८ (NPT)
Time to bring embedded maps (‘mapframe’) to most Wikipedias
Time to bring embedded maps (‘mapframe’) to most Wikipedias
Please help translate to your language
Mapframe is a feature that enables users to easily display interactive maps right on wiki pages. Currently, most Wikipedias don’t have mapframe. But fifteen Wikipedias, along with all the other Wikimedia projects, are using mapframe today to display maps on thousands of pages.
A little background: over the last few months, the Foundation’s Collaboration team has been working to improve the stability and user experience of the maps service. In addition, a question about long-term support for the maps service was recently settled, and a small team has been assigned for routine maintenance. Given these developments, bringing the benefits of mapframe to Wikipedias that lack the feature seems both safe and supportable. Nine Wikipedias that use a stricter version of Flagged Revisions will not get mapframe in this release.
Maps are a valuable form of visual data that can improve readers’ understanding across a wide range of topics. If you know of any reasons why mapframe shouldn’t be implemented on your Wikipedia, let us know on the project talk page. Unless we hear from you, we plan to release mapframe to most Wikipedias in May, 2018. So, if you foresee an issue, please let us hear from you. Otherwise, happy mapping!
CKoerner (WMF) (talk) ०३:२३, २५ अप्रैल २०१८ (NPT)


text:
"नौरंगी नटनी" - मैथिली फोक सोलो- समीक्षा- जितेंद्र नाथ जीतू की- मैथिली में- मैथिली की वेब पत्रिका "मिथि मीडिया" में। थोड़ा मैथिली का आनंद लीजिये।
http://www.mithimedia.in/2015/02/blog-post_14.html
SATURDAY, FEBRUARY 14, 2015 MITHIMEDIA
बंबइ : काला घोड़ा आर्ट फेस्टिवलमे 11 तारीखकें मैथिली साहित्य आ रंगमंचक
सशक्त हस्ताक्षर 'विभा रानी'क एकल मैथिली नाटक 'नौरंगी नटनी' केर मंचन भेल.
संजीव क हिन्दी उपन्यास सर्कसक एकटा अंश पर आधारित एहि नाटकमे मैथिली आ हिन्दी
दुनूक प्रयोग भेल अछि. मुदा एहि नाटकमे नायिका नटनीक संवाद आ गीत मैथिलीमे छल.
नटनीक बहन्ने नाटक
ई समाद देइत अछि जे अपन अधिकार लेल आदमीकें सदिखन जागरूक रहबाक चाही. नाटकक नायिका
नटनीक करतबक चर्चा जखन राजा लग पहुचैत अछि त' राजा ओकरा दरबारमे बजबैत अछि. राजा
ओकरा कहैत अछि जे तू अपन करतब सं ई दूरी तय क' लेमे त' हम आधा राजपाट तोरा बेटाकें द' देबौ. पहिने त' नटनी भयभीत भ' जाइत अछि मुदा
बेटाक नीक भविष्यक खातिर ओ तैयार भ' जाइत अछि. जखन नटनी अपन लक्ष्य लग
पहुचएबला रहैत अछि कि राजा एकाएक चिंतित भ' जाइत अछि जे कहीं नटनी सफल भ' गेल त' ओकर बेटा हमर बेटाक
आधा राजपाटक मालिक भ' जाएत. राजाकें ई किन्नो मंजूर नहि जे एकटा अछूतक बेटा राज्यक
स्वामी बनै ओकर बेटाक बराबरी करै. राजा रस्सीकें काटि देइत अछि मुदा नटनी जे मंजिल
लग पहुचैबला छल से अपन बेटाक अधिकार लेल राजाकें मारि देइत अछि. ई नाटक जातिगत
ढाचा आ ऊँच-नीचक परिपाटी पर प्रहार करैत अछि.
नाटकमे विभा रानी
कखनो नटनी त' कखनो राजा त'
कखनो सेनापति त' कखनो कोरस बनैत छथि
आ अपन अभिनय सं बाडीक मूवमेंट सं दर्शककें सदिखन लगैत अछि जे कतेक कलाकार मंच पर
काज क' रहल अछि. विशेषक'
नटनीमे हुनकर अभिनय नीक लगैत अछि.
जेना गाम घरमे बौआ सबकें माए-दादी तेल-कूर लगबैत अछि तहिना नटनी अपन बेटाकें
तेल-कूर लगबैत अछि एहन-एहन कतेक दृश्य अपन मिथिलाक माटि पानिक याद दिलाबैत अछि.
कतहु-कतहु नाटकक स्लो पेस कने अखरैत अछि. शुरूआत मे सेहो नाटकक गति कने धीमा छल
मुदा जेना जेना कथा आगू बढैत अछि दर्शक लोकनि नाटकमे रमि जाइत छथि.
प्रियदर्शन पाठक
संगीत आ विभा रानीक गाओल गीत नाटकक कहानीकें आगू बढबैत अछि. नाटकमे बाबा नागार्जुन
आ गोरख पाण्डेय केर गीतक सेहो नीक प्रयोग भेल. एहि नाटकक निर्देशक छलाह राजेन्द्र
जोशी.
(रिपोर्ट : जीतेंद्र नाथ जीतू)


text:
श्रावण १८ गते,एनसेलके ग्राहकसभ आब ‘डबल सापटी’ अफर प्रयोग कऽर पाबके भेलअछि । एनसेल सापटी सेवा सुरु कएने पाँच वर्षबाद ‘डबल सापटी’ अफर लओनेअछि ।
जयमे ग्राहकसभ वयाह् सेवा शुल्कमे आब ४० रुपैयाँ सापटी लेबऽ पाओत । सापटी योजना आय बुधदिनसँ लागु ह्यात । अयके लेल सेवा शुल्क करबाहेक दु रुपैयाँ लागके एनसेल जनौलकअछि । मोबाइलमे मेन ब्यालेन्स ५ रुपैयाँ वा ओयसँ कम भेल बेर सापटी लेबऽसकैछि ।
दु महिना वा ओयसँ बेसी समयसँ एनसेल प्रिपेड सिमप्रयोग करबला सब ग्राहकसभ अय सेवाअन्तर्गत सापटी लेबऽ सक्वाक एनसेल जनौलकअछि । प्राप्त सापटी रकमसा ग्राहकसभ कोनो भिऽ नेटवर्कमे कल कऽर, एसएमएस पठाब, इन्टरनेट चलाब तथा एनसेलके कोनो भि सेवा प्रयोग करि सकैछि ।
प्रिपेड सेवाकाग्राहकसभ एस्ट्रिक्स ९९८८ ह्यास डायल कऽ प्राप्त निर्देशनअनुसार सापटी लेबऽसकैछि । तहिना कऽ ग्राहकसभ ९९८८ नम्बरमे खाली एस एम एस पठाबिक सेहो सापटी लेबऽसक्वाक एनसेल जनौलकअछि । सापटी स्वरुप लेने ४० रुपैयाँ आ सेवा शुल्क बापतके करबाहेकके दुई रुपैयाँ बादमे रिचार्ज कएलाकऽबाद मेन ब्यालेन्ससँ घट्त । यदि रिचार्ज कएलगेल रकम ४० रुपैयाँसँ कम भेलापर रिचार्ज कएलगेल सम्पुर्ण रकम कटाऽजायत । डबल सापटी योजना ९० दिनके लेल मान्य रह्वाक एनसेल जनौलकअछि ।
एनसेल लओलक ‘डबल सापटी’ अफर, आब ४० रुपैयाँ सापटी लेबके मिलत0
श्रावण १८ गते,एनसेलके ग्राहकसभ आब ‘डबल सापटी’ अफर प्रयोग कऽर पाबके भेलअछि । एनसेल सापटी सेवा सुरु कएने पाँच वर्षबाद ‘डबल सापटी’ अफर लओनेअछि ।


text:
दरभंगा । करीब सवा सौ साल पहिने संयुक्त बिहारक दोसर आ बिहार क सबस पैघ अस्पताल दरभंगा मे खुलल छल। एकर बाद दरभंगा चिकित्सा क्षेत्र मे पूर्वोत्तर भारत क इतिहास मे धुमिल रहल। मुदा एक बेर फेर दरभंगा अपन इतिहास दोहरा देलक अछि। डीएमसीएच क विकास मे एकटा आओर अध्याय जुटि गेल। दरभंगा मेडिकल कॉलेज और अस्पताल आब राज्य क पहिल आ पूर्वोत्तार भारत क दोसर बायोसेफ्टी लेवर तीन युक्त अस्पताल भ गेल अछि। एहि मे मेडिकल साइंस कए एकटा नव आयाम भेटत। रोग क वायरस क पहचान लेल आब नमूना कए पूणे पठेबाक जरूरत नहि रहल। आब कतहु कोनो महामारी भेला पर एहि मेडिकल कालेज क बायरोलोजी यूनिट मे मरीज क खून क नमूने क जांच संभव भ गेल अछि। एकर निर्माण पर कुल पांच करोड़ स बेसी खर्च कैल गेल अछि। एहि बीएसएल तीन स मरीज टा नहि बल्कि शोध छात्र कए सेहो लाभ भेटत। पीजी छात्र एहि लैब मे वायरस पर शोध क सकताह आ राज्यक छात्र कए आब एहन शोध लेल बाहर जेबाक मजबूरी नहि रहल। एहि लैब मे एचआईवी, डेंगू, चिकेनगुनिया, स्वाइन फ्लू, एचबीवी, एचसीवी, सीएमवी, एचएसवी, जेई आदि रोग क वायरस क पहचान आसानी स भ सकत। राज्य मे एहन लैब नहि रहला स कईटा बीमारी क समय पर पता नहि चलैत छल आ रोगी बेमौत मारल जाइत छल। माइक्रोबायोलॉजी विभाग मे वायरोलॉजी लैब मे वायरस क इंटरनल पहचान जारी अछि। मरीज क खून क नमूना क जांच तीन माह क भीतर शुरू भ जाएत। लैब कए पीसीआर, बायोसेफ्टी केबिनेट, डीएनए एलेक्ट्रोफोरेसिस, जेल इक्यूमेंटेसन सिस्टम, इन्क्यूबेटर आदि अत्याधुनिक मशीन उपकरण स सुसज्जित कैल गेल अछि। दरभंगा क अलावा एहन लैब पूर्वोत्तार भारत मे केवल गुवाहाटी मे अछि। बिहार मे इ पहिल छी। एहि लैब लेल माइक्रोबायोलोजी विभाग क डा. यशवंत कुमार सिंह आ डॉ. कन्हैया झा गुवाहाटी स प्रशिक्षण लकए एलाह अछि। दिल्ली स आयल इन्विजन बायोटेक क विशाल वर्मा लैब क विभिन्न पहलु क जानकारी देलथि अछि। लैब क शुभारंभ भेला पर प्राचार्य डॉ. एसएन सिन्हा, माइक्रोबायोलॉजी विभाग क अध्यक्ष डॉ. एसपी महतो, पैथोलोजी विभाग क अध्यक्ष डॉ. अमित कुमार चौधरी मौजूद छलाह।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
मास दिसम्बर २०१२मे कुल ६२ टा पोस्ट भेल जकर विवरण एना अछि----
१) गजेन्द्र ठाकुर जीक कुल ९टा पोस्टमे ९टा पोथीक पी.डी.एफ फाइल देल गेल।
२) पंकज चौधरी नवल श्री जीक कुल १०टा पोस्टमे कुल १०टा गजल आएल।
३) बाल मुकुन्द पाठक जीक कुल ५टा पोस्टमे १टा हजल आ ४टा गजल आएल।
४) अमित मिश्रा जीक कुल २८टा पोस्टमे ८टा रुबाइ, ९टा बाल गजल, ३टा गजल, १टा कता आ ७टा बाल रुबाइ आएल।
५) जगदानंद झा मनु जीक कुल ६टा पोस्टमे ३टा रुबाइ आ ३टा गजल अछि।
६) आशीष अनचिन्हारक कुल ४टा पोस्टमे २टा सम्मान सम्बन्धी घोषणा, १टा अपने एना अपने मूँह, आ १टा पोस्टमे इरा मल्लिक जीक १टा बाल गजल आएल।


text:
रिजर्व बैंक के खुलासा, मोदी सरकार मे 90545 करोड़ क 19560 घोटाला पकड़ल गेल
रोज 14टा धोखाधड़ी आ बैंक सबकए 78 करोड़ रुपयाक फ्रॉड पकड़ल गेल
मणिभूषण राजू
नई दिल्ली । विगत पाँच साल मे देशक बैंक सब मे कुल 23866 घोटाला पकड़ल गेल । एहिमें एक लाख 718 करोड़ टकाक हेराफेरी पकड़ायल । यानि रोजाना बैंक धोखाधड़ी क 14टा मामला सोझा आएल, जहिमें बैंक कए 78 करोड़ प्रतिदिन क हिसाब सँ चूना लागल । रिजर्व बैंक आरटीआई क आवेदन क जवाब मे ई जानकारी देलथि । रिजर्व बैंक कहलक जे एहि सब घोटाला सँ जुड़ल लोकक खिलाफ कार्रवाई भए रहल अछि । आईआईएम बंगलौर क स्टडी रिपोर्ट क आधार पर करीब 55% बैंक फ्रॉड सरकारी बैंक सबमें भेल, मुदा रकम क हिसाब सँ ई हिस्सेदारी 83% भए जायत अछि । दिसंबर 2017 धरि बैंक सबकए 8.41 लाख करोड़ क लोन फँसल छल।
8.40 लाख करोड़ अछि बैंक सबहक एनपीए
बैंक घोटाला मे सबसँ पैघ हिस्सेदारी लोन फ्रॉड क अछि। फरवरी मे एकटा दोसर आरटीआई आवेदन क जवाब मे रिजर्व बैंक कहने छल जे 2012-13 सँ 2016-17 क दौरान सरकारी बैंक मे लोन फ्रॉड क 8670 मामला भेल छल । एहि मे बैंक सबकए 61260 करोड़ टका फँसल अछि । 2012-13 मे 6357 करोड़ टकाक लोन फ्रॉड भेल छल । 2016-17 मे ई बढ़ि कय 17634 करोड़ टका भए गेल ।


text:
प्रिंटिंग प्रेस क गलती स छपल विवादित नक्शा : अशफाक
समदिया
कटिहार । कटिहार मेडिकल कॉलेजक प्रास्पेक्टस संग संलग्न भारतक विवादित नक्शाक मामला तूल पकडि रहल अछि। मेडिकल कॉलेज निदेशक व राजद सांसद अशफाक करीम मिडिया क प्रश्न क. जबाब दैत स्पष्ट कयल जे प्रेस क गलती एकर कारण अछि आ ई प्र्रिंटिंग एरर थीक, जकर सुधार लेल प्रेस कए पत्र लिखल गेल अछि। एक प्रश्न क उत्तर मे ओ स्पष्ट कैलाह जे कटिहार क लोकेशन दर्शाबय लेल प्रास्पेक्टसक संग नक्शा संलग्न कैल जाईत छै।
दोसर दिस नक्शा मे पीओके नहि दर्शाओल जेबाक मामिला मे बीडीओ किशोर कुणाल क बयान पर जाँचोपरान्त मेडिकल कॉलेज प्रबंधन क विरुद्ध मुफ्फसिल थाना मे एफआइआर 34 क धारा 153 बी 467 क अधीन प्रथम सूचना. कांड संख्या 102/18 दर्ज कराओल गेल।


text:
नर्इ दिल्ली : अगर सब किछु ठीक रहल त एक सालक भीतर दरभंगा मे आइटी पार्क मूर्त रूप ल लेत। केंद्र सरकार दरभंगा समेत देशक चुनिंदा 10टा शहर मे आइटी पार्क बनेबाक घोषणा केलक अछि। इसमाद एहि लेल पिछला कई साल स मुहिम चला रखने छल। मिथिला क लोक लेल आर्इटी पार्क क सपना सच हुए जा रहल अछि। भारत सरकार एक साल क भीतर देश भरि मे दसटा आईटी पार्क खोलत जाहि मे दरभंगा सेहो अछि। इ समाद एकटा संवाददाता सम्मेलन मे दूरसंचार एवं सूचना प्रदयोगिकी मंत्री कपिल सिब्बल देलथि। ओ कहला जे हुनका लग एसटीपीआई (सोफ्टवेयर टेक्नोलोजी पार्क्स ऑफ र्इंडिया) स्कीम अछि आ ओ घोषणा करैत छथि जे एक सालक भीतर चयनित शहर मे एहि पार्क क स्थापना भ जाएत। एहि योजनाक अंतर्गत पहिल पार्क पंजाब मे जल्द शुरू होएत। सिब्बल कहला जे दरभंगा मे केवल आईटी पार्क नहि बल्कि एहि ठाम क कंपनी सब कए मार्केटिंग सपोर्ट सेहो देल जाएत, ताहि लेल अमेरिका मे एकटा सेंटर सेहो खोलल जाएत। ओ कहला जे एहि पार्क क इन्फ्रास्टक्चर क निर्माण क संगहि ओहि कंम्पनी सब कए आमंत्रित कैल जाएत जे तुरंत अपन व्यापार शुरू करबाक इच्छा राखत। ज्ञात हुए जे दरभंगा में आइआइटीक प्रस्ताव एयरपोर्ट नहि रहबा स वापस चल गेल, जखन कि आइआइआइटी सेहो गया या नालंदा जेबाक क्रम मे अछि, एहन मे आइटी पार्क एकटा उम्मीद जगेलक अछि। ज्ञात हुए जे दरभंगा अपन शिक्षण संस्थान लेल प्रसिद्ध अछि। एहि ठाम दूटा विश्वविद्ययल, मेडिकल कॉलेज, डेंटल कॉलेज, आयुर्वेद कालेज आ डब्ल्यूआइटी आ एमबीए कॉलेज सन संस्थान पहिने स चलैत अछि। एहन में इ आइटी पार्क नवयुवक लेल घर मे नौकरी क प्रबंध जेका अछि।
– इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
* महान भाषाविद् सर जॉर्ज अब्राहम ग्रियर्सनक अनुसार बिहार केर अन्तर्गत मैथिली एकमात्र एहेन भाषा छल जे वास्तव मे भाषा होयबाक सभ शर्त पूरा करैत छल । ओ मैथिली केँ बिहारक राजकाजक भाषा केर रूप मे स्वीकार करबा हेतु तत्कालीन ब्रिटिश सरकार सँ अनुरोध / अनुमोदन कएने छलाह ।
परञ्च ओहि समय भारतक स्वाधीनता संग्राम अपन चरम पर छल आ कहल गेल कि ग्रियर्शन महोदयक उपरोक्त प्रस्ताव फुटकएबाक नीति सँ प्रेरित थिक – तेँ नञि मानल जएबाक चाही । मैथिल लोकनि देशहित मे (भारतक हित मे) सहर्ष बिना कोनहु विरोध केँ मैथिली लेल जिद्द छोड़ि हिन्दीक प्रचार – प्रसार करबाक बात केँ स्वीकार कएलन्हि । एहि क्रम मे अंग्रेज लोकनि सँ मित्रता होयबाक बादहु तत्कालीन दड़िभंगा महाराज स्व॰ लक्ष्मीश्वर सिंह देवनागरी (हिन्दी) केर प्रचार बढ़एबाक हेतु निर्देश निर्गत कएलन्हि । एकर मतलब ई कथमपि नञि कि मैथिल लोकनि अप्पन मातृभाषा “मैथिली” केँ बिसरि गेलाह । मोन मे रहन्हि जे भारतक स्वाधीनताक बाद मैथिली आ मिथिला केँ स्वतः अपन स्थान भेटि जायत ।
अस्तु १५ अगस्त १९४७ ई॰ कऽ देश स्वाधीन भेल । पर मैथिली केर संग आशाक एकदम्मे विपरीय पुर्ण भेद – भाव कएल गेल । भाषाक आधार पर मिथिला राज्य के कहए अपितु मैथिली केर अस्तित्वहि पर प्रश्न चिन्ह लगाओल गेल, हिन्दीक बोलीक रूप मे घोषित करबाक भरिसक दुष्प्रयास कएल गेल । नहिञे साहित्य अकादमी आ नहिञे आठम अनुसुची मे स्थान देल गेल (जे कि बाद मे कतेकहु संघर्षक बाद भेटल) । एतबहि नञि मैथिली केँ तोड़बाक हेतु आ मैथिल केँ परस्पर लड़एबाक हेतु नऽव नऽव परिभाषा सभ गढ़ल गेल । मैथिली केँ भाषाक अधिकार देमए काल अस्सी मोन पानि पड़ैत छलन्हि परञ्च तिरहुतिया, बज्जिका, अंगिका आदि मैथिलीक बोली सभ केँ स्वतन्त्र भाषाक रूप मे परिभाषित कएल गेल । मैथिल लोकनिक देशहित मे कएल गेल काज वा देशभक्तिक ई केहेन पारितोषिक छल, से नहि जानि ??????


text:
'अकासतर बैसकी' बढ़ौलक एक डेग आर आगां
कलकतिया मैथिली साहित्य प्रेमी लोकनिक सत् प्रयास सं मैथिली कविता कें समर्पित अनौपचारिक गोष्ठी 'अकासतर बैसकी'क आयोजन रविदिन 6 मार्च 2016 केँ कोलकाताक साल्टलेक अवस्थित सिटीसेंटरक सुरम्य प्रांगणमे सफलतापूर्वक भेल. वर्ष 2016 मे आयोजित 'अकासतर बैसकी'क एहि तेसर गोष्ठीक अध्यक्षता विशिष्ट वैज्ञानिक आ ख्यातिलब्ध साहित्यकार योगेंद्र पाठक 'वियोगी' कयलनि.
जनतब हो कि वर्ष 2015 सं आरंभ भेल ई बैसिकी पछिला सालक आरंभ सं एहि वर्षक तेसर बैसार धरि निरंतर आयोजित होइत रहल अछि आ अपन साले भरिक एहि यात्रा मे सुन्दर सोच, दूरगामी उदेश्य आ कुशल संचालनक हेतु बेस लोकप्रिय ओ लोकोपयोगी साबित भेल अछि.
युवा कवि चन्दन कुमार झाक संयोजकत्व मे आयोजित एहि बैसकी मे आमोद कुमार झा, मिथिलेश कुमार झा, रूपेश त्योंथ, विजय इस्सर, भास्कर झा आ स्वयं चन्दन कुमार झा बेर-बेरी अपन-अपन स्वरचित कविताक पाठ केलनि. बैसिकीक अध्यक्ष वियोगी सेहो एकर आयोजन पर प्रसन्नता व्यक्त करैत अपन स्वरचित कविता पढ़लनि.
एकर अलावे मध्ययुगक वैष्णव पद रचयिता राय वसन्त आ बलराम दासक पद, नारायणजीक सद्यः प्रकाशित कविता संग्रह 'धरतीपर देखू'क दू टा कविताक आवृति चन्दन कुमार झा कयलनि. तहिना किरण झा, रूपेश त्योंथ आ भास्कर झा चन्दन कुमार झाक बाल कविता संग्रह ' बिहुँसि रहल अछि अमलतास'क कतिपय कविताक आवृति कयलनि. कार्टूनिस्ट सन्तोष मिश्र बैसकीक फॉर्मेटसं आह्लादित भए एकर निरन्तर आयोजनक सुभेच्छा व्यक्त करैत जीवन मे कविताक महत्त्व आ कविताक विकास लेल एहि तरहक आयोजनक महत्ता पर प्रकाश देलनि. 'अकासतर बैसकी'क एहि सफल आयोजनक सुरुचिपूर्ण संचालन साहित्यसेवी भास्कर झा द्वारा कयल गेल.


text:
रिपोर्टिंग में फिल्म बीट भयला सँ हमारा हर तरह के फिल्म देखअ पड़इया। एहि सूची में नीक आ खराब दूनों तरह के फिल्म होइत अछि। मुदा, एहि सप्ताहक फिल्म वेलकम टू सज्जनपुर बहुत दिन के बाद हमरा एकटा नींक फिल्म लागल। ओना फिल्मके निर्देशक श्याम बेनेगल अपन फिल्ममें गंभीरता के लेले प्रसिद्ध छैथ। लेकिन एहि बेर ओ व्यंग्य आ हास्य के सहारा लेने छैथ। मुदा फिल्म देखब त जानब की एहि फिल्म में अपान सबहक लोकतंत्र के बारे में एकटा प्रासंगित स्टेटमेंट अछि।
फिल्म में श्रेयस तलपदे महादेव कुशवाहा के रोल कैने छैथ। सज्जनपुर में एकटा वैह मात्र लोक छिथिन्ह जे पइढ़-लिख सकैत छैथ। हुनकर नायिका बनल छथिन्ह अमृता राव आ हुनाक गामक लड़की बनअ में कोनों विशेष मेहनत करअकै ज़रुरत नहिं पड़लैन। महादेव गामक लोकनि के चिट्ठी पत्री लिखैत छथि। एहि दौरान सरपंची के चुनाव हौई छै, आ एहि बहाने निर्दशक गाम राजनीति के पर्दाफास करैत छथि।
अंधविश्वास के मारल एकटा पीसी( इला अरुण) अपन मांगलिक बेटी के विवाह कुक्कुर सँ करेवाक प्रसंग आहां के हंसेबो करत आ सोचइपर मजबूर करत। इला अरुण के स्वाभाविक अभिनय देखकअ मन होइ त अछइ जे अपन तथाकथित भोजपुरी सुपरस्टार नायिका आ नायक लोकनि के कहियैन कि देखियउ ओ इला जी के अभिनय देखू आ कछु सीख लियअ। भोजुरी सँ याद आएल फिल्म में रविकिशन मेहमान एकटा रोल में छैथ आ नींक अभिनय केने छैथ।
संगीत पक्ष कनि कमोजोर जरुर छै लेकिन लोकेशन आ पटकथा में कोनो कमजोरी नईं दिखाई पड़ल। हमरा तरफ सँ फिल्म के पांच में सँ चारि अंक। इ फिल्म जरुर देखू..।


text:
मिथिलाक आंगन सं आयल कला आ संगीत क्षेत्र में अपन पक्का स्थान बनाबक लेल तत्पर एक बहुमुखी कलाकार विनोद ग्वार जी अपन गायन आ अभिनय सं समस्त मिथिलावासीक माथ गर्व सं ऊठा रहल छथि। सूफ़ी कलाम आ भक्ति गीत के लेल उपयुक्त मधुर स्वरक धनी विनोद जी मुम्बई स्थित सामाजिक-सांस्कृतिक संगठन “कजरी” के तत्ववधान में देश विदेश के अनेक भाग में अपन गायकीक सफ़ल आ सुन्दर प्रदर्शन कय रहल छथि। 1993 में स्थापित “कजरी” के संस्थापक सदस्य विनोद जी ईप्टा (IPTA) के एकटा सक्रिय सदस्य छथि एवं अपन रंगमंचीय अभिनयक प्रदर्शन से हो बड नीक जका कय रहल छथि।
मूलत: मधुबनी के रहनिहार विनोद ग्वार जी क्लासिकल गीतक शिक्षा गुरु श्री गजानन सलूंके (किरण घराना) तथा क्लासिकल संगीतक विधिवत शिक्षा गंधर्व महाविद्यालय, मिराज, महाराष्ट्र में प्राप्त केने छथि।
विनोद जी के स्वर साधना के आधार पर हि हुनका कयकटा फ़िल्म आ सीरियल में सर्वप्रथम बैकग्राऊन्ड आलाप देबकय सुवसर प्राप्त भेल छनि जाहि में निखिल के संगित निर्देशन में फ़िल्म “चांद बुझ गया”, अजय के संगीत निर्देशन में फ़िल्म “सौतन” किछु महत्वपूर्ण नाम अहि। संगहि, प्लेबैक गायकक रुप में विनोद जी के फ़िल्म “सौतन”, “देख भाई देख”(ऋचा शर्मा के संग), “जय जय सुन्दरकांड”, कन्नड़ फ़िल्म “ ईब्बानी” आदि में गीत गाबय के अवसर भेटलनि ।
विनोद जी प्रसिद्ध फ़िल्म निर्देशक तथा संगीतकार मुरलीधर जीक मैथिली फ़िल्म “सजना के अंगना में सोलह सिंगार” में 3टा गीत गाबअय के अतिरिक्त अपन अभिनयक जलवा सेहो देखेने छथि। मुरलीधर जी के संग हिनका द्वारा गावल गीत “इन्दिरा आवास के रुपैया, सबटा खा गेल मुखिया” बहुते लोकप्रिय अछि । संगहि अहि फ़िल्म में हिनकर अभिनयक प्रशंसा खूब कयल जा रहल अछि।
किछु गीत


text:
हमरा विषय मे
मिथिलाक अतीत गौरवमय रहल अछि । अतीतक गौरवगाथा, वर्तमान समयावधि मे निश्चित दिशा व दशा कें प्राप्त करबाक ललक तथा भविष्य मे संस्कृति आओर मिथिलांचलक स्वाभाविक परम्परा कें मिथिलावासीक समग्र सहयोग सँ शनैः- शनैः वांछित एवं आकांक्षित लक्ष्य प्राप्ति हेतु देशक विभिन्न नगर-उपनगर मे अनेकों मैथिल संगठन अपन उपलब्ध साधन व योग्यतानुरूप कार्यक्रमक माध्यमें कार्यरत् अछि । सम्पूर्ण भारतवर्ष कें ज्ञान, संस्कृति आओर सभ्यता केर जननी रहल अछि मिथिला । भारतवर्षक इतिहास कें जखन शूक्ष्म बिम्ब सँ देखल जाय तखन अनुभव कयल जाइत अछि जे बहुत बेशी समय धरि मुसलमान एवं अंग्रेजक शासन रहल भारतवर्ष मे । एतेक बरख शासन कयला उपरांतहुँ मिथिलाक प्राचीन सांस्कृतिक व सामाजिक पहचान कें रंचमात्रहुँ क्षति नञि पहूँचायल गेल एहि शासक वर्ग द्वारा । पराधीनताक अन्हरगुप्पी मे रहला उपरान्तहुँ मिथिलाक सांस्कृतिक पहचान यथावत् बनल रहल तथा वर्तमान समय आओर आबयवला काल्हि धरि कायम रहत ।
छत्रपति शिवाजी महाराजक पावन भूमि, संत तुकाराम, ज्ञानदेव सदृश श्रेष्ठ संतक ज्ञानधारा सँ आलोड़ित महाराष्ट्रक भूमि पर प्रवासी मैथिल समाज वर्षहुँ सँ जीविकोपार्जन करैत एहिठामक विकास यात्रा मे सतत् श्रेष्ठ योगदान दैत रहिवासीक भूमिका मे स्वयं कें समाहित कयने छथि । परन्तु जखन सतही यथार्थ कें गहन अन्वेषण कयल जाय स्वतः एक प्रकारक कचोट सदिखन चित्त आओर चेतना कें उद्वेलित करैत अछि आ एहि बातक अहसास करबैत अछि जे विगत् 50-60 बरख सँ मैथिल रहिवासीक समक्ष होइत आबि रहल उत्पन्न समस्याक समवेत समाधान व निदान हेतु सर्वमान्य केन्द्रीय संगठनक अभाव मे समन्वित रूप सँ प्रवासी मैथिल समाजक भव्य भविष्यक स्थायी समाधान हेतु गंभीर प्रयास नञि कयल गेल । संगहि एहि बात एवं यथार्थ कें सेहो स्वीकार करबा मे थोड़बोक अतिश्योक्ति नञि जे मुंबई महानगर एवं एहिठामक क्षेत्रीय स्तर पर अनेकों मैथिल स्वयंसेवी संगठन अनवरत् अपन संवैधानिक प्रक्रियाक तहत् निर्धारित कार्यक्रमक माध्यमें यथोचित सेवा कार्य मे संलग्न छथि ।
उपर्युक्त पृष्ठभूमिक आलोक मे महाराष्ट्र/मुंबई स्थित मिथिला-मैथिली केनिहार विभिन्न सामाजिक संगठन अपना संस्थागत अस्तित्व कें यथावत् रखैत तथा प्रवासी मैथिल समाजक सर्वांगीण विकासक लक्ष्य कें प्राथमिकता दैत प्रबुद्ध आ सामाजिक जीवन मे सेवाभाव सँ समर्पित विशिष्ट व वरिष्ठ श्रेष्ठगणक मार्गनिर्देशन मे दिनांक 10.01.2016 यथा रविदिन नवी मुंबई नेरूल स्थित "राजेंद्र भवन" मे सर्वमान्य संगठन कें अस्तित्व मे अनबाक बीज वपण भेल, तदर्थ समवेत निर्णय व चिंतनक फलस्वरूप "मैथिल समन्वय समिति" केर गठन करबाक सहमति सर्वसम्मति सँ उल्लासपूर्ण वातावरण मे करतल ध्वनि सँ प्रस्तावित कयल गेल । मिथिलांचल मे एक प्रसिद्ध कहावत प्रचलित अछि - "दसक लाठी एकक बोझ" वस्तुतः तखनहिं वास्तविक रूप मे चरितार्थ भऽ सकैत अछि जखन सम्पूर्ण प्रवासी मैथिल समाज सर्वमान्य संगठनक छत्रछाया (Umbrella Organization) मे समग्रतापूर्वक एकत्रित भऽ माँ मैथिली एवं मिथिलाक महान संस्कृति कें पुर्नस्थापित करबाक निमित्त संगठित हेबाक संकल्प सँ संकल्पित भऽ सर्वश्रेष्ठ योगदान देबाक निमित्त आगू बढ़ैथ ।
मैथिल समाजक लेल प्रसन्नता व आह्लादक विषय अछि जे सर्वमान्य संगठनक रूप मे "मैथिल समन्वय समिति" अपन आकार धारण करितहिं तथा समाज कें एकजुटताक बंधन मे आबद्ध करैत सामाजिक कार्ययोजनाक संग प्रखरता सँ तथा आम सहमतिक माध्यमें लेल गेल निर्णय कें सतही स्तर पर नियोजित करबाक हेतु कार्यरत् भऽ चुकल अछि ।
"मैथिल समन्वय समिति" अपन विशालता कें प्राप्त करय एहि लेल महाराष्ट्र/मुंबईक अतिरिक्त देशक विभिन्न नगर-उपनगर व गाम-घरक माइट-पाइन पर रहनिहार मैथिल समाज कें एकताक आवरण मे एकबद्ध करबाक वांछित लक्ष्य प्राप्ति हेतु सेतु-बंधनक कार्य अनिवार्यरूपेण संचालित करब, सबहक पावन कर्तव्यक संग-संग दायित्व सेहो बनैत अछि । सामाजिक जीवनक महान परम्परा कें धारण करैत "मैथिल समन्वय समिति"क माध्यम सँ सेवा कार्य हेतु बड्ड पैघ मंच प्राप्त भेलैक अछि मैथिल समाज कें । मैथिल समाज सभ प्रकारेण सर्वगुण व विद्या-विभूति सँ सजल सम्पन्न समाज छथि । सामाजिक जीवन कें मर्यादित भंगिमा मे धारण करैत पूर्वज प्रदत्त अनेकानेक श्रेष्ठ संस्कार कें सभतरि प्रसारित करबाक आधार प्रदान करत "मैथिल समन्वय समिति ।" राष्ट्रीय स्तर पर मैथिलजन कें एकताक सूत्र मे आबद्ध करबेबाक हेतु "मैथिल समन्वय समिति" कें व्यापक जनसमर्थन प्रदान करैत शक्ति सँ सम्पन्न करबाक कार्य अविलम्ब प्रारंभ हो; निश्चित रूप सँ सफलता प्राप्त हयत एहि मे रंचमात्रहुँ संदेहक संभावना नञि ।
आऊ; सभ क्यो एकजुट भऽ एकताक बलें "मैथिल समन्वय समिति" कें सर्वभारतीय मैथिल संगठनक रूप मे स्थापित करबाक दृढ़ प्रण ली जाहि सँ सभ क्षेत्रक मिथिलावासीक समायोजन सँ नवजात संगठन सतत् सेवाक संकल्प धारण करैत संकल्पित होइत प्रगति तथा सुगतिक मार्ग प्रशस्त कऽ सकय ।


text:
पुरनी
नानी
तीन
माससँ पुरनी नानी ओछाइन पकड़ने छथि। अपने तँ नै बूझि पाबि रहली अछि जे आब ऐ
दुनियाँ सँ ‘चलचलौ’ भेल जा रहल छी। मुदा गाममे सबहक बीच चर्च होइत जे ‘पुरनी नानी
आब जे दिन छथि से दिन छथि।’ अपने ऐ दुआरे नै बूझि पाबि रहल छथि जे बुझिनिहार
तँ ओ ने जिनका अपन जनम कुण्डली आकि जनम दिनक कोनो लिखल सबूत होइ। से तँ पुरनी
नानीकेँ छन्हि नै। भऽ सकैए जनम पतरी होन्हि। ओना सबूतो सभटा पकिये होइए सेहो
बात नै छै। सबूतो कचिया होइए। कोनो केसक ‘कचिया नकल’ थानामे भेटैए। ओना थानोकेँ
दोख लगाएब बेइमानी भेल, जेकरा पकियाक अधिकारे ने छै ओकर तँ कचिये ने पकिया
भेल। असल कचिया-पकिया तँ ओइठाम होइए जैठाम नोकरी दुआरे कियो, बिआह करै दुआरे
कियो आकि अपन अरुदा छिपबै दुआरे कियो जनम कुण्डलीक तिथि आ विद्यालयक तिथिमे
घटी-बढ़ी कऽ लइए। मुदा सेहो नै, असलमे पुरनी नानीकेँ उमेरक ठेकाने ने रहलनि। रहबो
केना करितनि बेवहारक इतिहासक तारीक घटनाक हिसाबे लिखल जाइए, मुदा वैदिक विधि-बेवहारक
तारीकक पता केना लागत। जहिना अधला बढ़ैत-बढ़ैत ढेर लगि जाइए तहिना ने नीकोक छै।
नीक तँ नीके भेल, तँए बेवहारो नीक बनैत जाइए। पुरनीओं नानीकेँ सएह भेलनि। तँए कि
ओ अपन जन्मक आड़ि-धूर नै देने छथि सेहो बात नहियेँ कहल जा सकैए। केतौ नापि कऽ
किलोमीटरक पाथर गाड़ल जाइए, केतौ ठेकानिए कऽ बूझल जाइए, ठेकानोसँ तँ बुझले जाइए।
पुरनी नानीक आड़ि-धूरक ठेकान ई छन्हि जे पछिला ‘भुमकम’ मन छन्हि जइमे नअ
बर्खक रहथि जे माए कहने रहनि। कहने ऐ दुआरे रहनि जे जखनि भुमकममे घर खसि
अँगना-वाड़ी सभ एकबट्ट भऽ गेल रहनि, आ माएकेँ सोगाएल बैसल देखि पुरनी भुमकमक
उथल-पुथल देखि हँसैत आबि बाजल-
“माए, आब की हेतै?”
अंतिम पेजसँ......................................................
एहनो
तँ होइते अछि ‘जे बात’ लोक नै बुझैए ओकरा गोपलखतामे दऽ दइए। तहिना पुरनी नानीक
बातकेँ जिज्ञासा करैवाली गोपलखतामे फेक, बाजलि-
“बुढ़ाड़ीमे अहिना लोकक मन भऽ जाइ छै, जे अनेरो किम्हरोसँ किम्हरो मन
छिड़ियए लगै छै। नानीक माया छूटि रहल छन्हि। आब हिनकर बात असीरवाद बूझि सिर
चढ़ा लिअ।”
मुदा
नानीक नै बूझल बातकेँ प्रश्न बूझि सुलक्षणी ‘बारहो मास’ दिस तकलक। तीन सए पैंसैठ
दिनक बरख होइए मुदा तँए कि ‘दूटा दिन’ एक रंग होइए आकि दू रंग। तही बीच पछुआएल
जिगेसा केनिहारि सभ पहुँच गेली। बैसल जमात नानीक पएर छूबि-छूबि विदा भेली।
मुदा सुलक्षणीक मन ठमकि गेल। ठमकला पछाति मन कबुला करा लेलक जे बिनु प्रण-पणक
जिनगी, केरा, अनरनेबाक फल जे उच्च कोटिक फल तँ छी मुदा आमक गाछ सन छाती थोड़े
हेतइ? तखने मनमे उचरलै गोबरे गोइठा बनि आगिक रक्षा करैए! आकि मुहसँ हँसी
फुटलै। मने-मन संकल्प केलक, ‘अगिला पाठ कौलेजमे पढ़ब।’¦१,३०४¦
२७ जुलाई २०१४